Nō (c'hoariva) — Wikipedia\nAbadenn Nō e Templ Itsukushima, e Miyajima, Hiroshima\nNō No pe Nô (japaneg: 能, nō) a vez graet eus unan eus pennstummoù c’hoariva dramaek ha sonerezhel Japan a bleustrer warnañ abaoe ar XIVvet kantved. Evel ar c'h/Kyogen, ur c’hoariva fars m'eo liammet strizh outañ, e teu an Nō eus stummoù arzel war un dro pobl hag uhel. Menegiñ a c’haller ober en o zouez an Dengaku, ar Shirabyoshi hag ar Gagaku. E-pad marevezh Muromachi eo bet savet tres a-vremañ ar c’hoariva Nō gant Kan'ami hag e vab Zeami. Talvezout a reas da ziazez, diwezhatoc’h, evit stummoù arzoù dramaek all evel ar c'h/Kabuki. Daoust d'an Nō bezañ kollet e baeroniezh ofisiel e-doug marevezh Meiji eo bet anavezet da neuze, a-gevret gant ar c'hyogen, evel unan eus tri stumm ar c’hoariva broadel.\nHeverk eo an Nō dre e stumm gorrek, heneuz, spartaek ha dre ar maskloù liesseurt implijet ennañ.\nC'hoariva kanet eo an Nō ha se zo bet kaoz da dud zo ober opera Japan anezhañ. Ha padal, ober a ra an Nō gant ur skeul tonioù bevennet-mat, enni rannoù hirbad, adkanet alies, en ur skeul dinamek strizh. Sklaer eo n'emañ ket ar velodiezh e-kreiz ar c’han Nō. Koulskoude eo barzhoniel an testennoù anezhañ diazezet ma'z int war lusk japanek boas ar seizh-pemp, anavezet-mat gant ar re a oar eus ar wakaoù kentañ hag eus an haikouioù bet o tiorren diwezhatoc’h, krak an eztaoladur anezho ha puilh an damvenegoù enno.\nC'hoariet e vez an Nō war ul leurenn zister graet gant koad Hinoki (siprez Japan). Diginkl eo al leurenn war-bouez ar c'h/"kagami-ita", anezhañ livadur ur wezenn-bin e foñs al leurenn. Meur a zisplegadur zo evit bezañs ar binenn, an hini boutinañ anezho a embann ez eo evit aroueziñ diskennidigezh an doueed war an douar diouzh al lidoù shinto. Ur merk dibar all eus a leurenn eo an Hashigakar, ar pont strizh war tu kleiz al leurenn implijet gant ar c’hoarierien pennañ evit mont tre warni. Diwezhatoc’h ez emdroio betek an Hanamichi er C'habuki.\nKontrol d'al leurenn diginkl ez eo flamm gwiskamantoù ar c’hoarierien. Kalz a c’hoarierien, dreist-holl ar re a c’hoari ar roll shite, zo gwisket gant seiz kaer ha gant brokard.\nRenket e vez c’hoarierien an Nō e pevar pennrummad. Diouzh o zu e vez renket ar rolloù en eizh pennrummad :\nAr Shitekata, anezhañ c’hoarier boutinañ an Nō. Pleustriñ a ra war meur a roll evel :\n"Tsure" (kompagnun ar Shite)\n"Jiutai" (Lazkaner, dre voaz e-tro 6-8 c'hoarier)\n"Koken" (skoazeller leurenn, e-tro 2-3 c'hoarier).\nAr Wakikata, a c'hoari rol ar waki, anezhañ un adroll ha disc’hoarier ar shite.\nAr c'h/ Kyogenkata, anezhañ etrec’hoarier ar c'hyogen e-pad hag etre ar pezhioù.\nAn Hayashikata, anezho ar sonerien a son ar pevar benveg implijet er c’hoariva Nō, ar fleüt, an daboulin-dargreiz, an daboulin-skoaz, hag ar vazh-daboulin.\nBoas eo ar pezhioù Nō da badout e-tro 30-120 munud ha kavet e vo enno an holl rummadoù c'hoarierien. Etre an arvestoù e kav e blas ar fars kyogen a zegas un disamm fentus. Hiziv an deiz ez eus e-tro 250 pezh en holl, renket e c'hwec'h rummad disheñvel aozet dre an dodenn anezho dre vras.\nOkina/Kamiuta: ur pezh drezañ e-unan liammet ennañ an dañs hag al lid shinto. Ar pezh No koshañ eo.\n1añ rummad: pezhioù doueed\nEil rummad: pezhioù brezelourien\n3de rummad: pezhioù merc’hed\n4re rummad: pezhioù merc’hed foll.\n5vet rummad: pezhioù diaouled.\nKoñchenn Heike, anezhi ur gontadenn eus ar Grennamzer diwar-benn berzh ha diskar klan an dTairaed ha kanet e penn-kentañ gant menec'h dall a sone war lusk o biwa, a ya d'ober ur vammenn awen vras evit an Nō (ha stummoù dramaek all diwezhatoc'h), dreist-holl evit ar pezhioù brezelourien. Awenet eo bet an aozerien gant mammennoù klasel Japan (Nara ha Heian) ha Sina ivez.\nRenablet e vez tro-dro da 1500 c'hoarier Nō a-vicher e Japan hiziv ha derc'hel a ra an arz-mañ d'ober berzh. Setu pere eo pemp skol c'hoariva an Nō a ya en-dro c’hoazh : Kanze (観世), Hosho (宝生), Komparu (金春), Kita (喜多), ha Kongo (金剛). E penn pep skol ez eus un tiegezh a vez graet Soh-ke anezho, hag aotreet eo ozac'h pep familh da sevel pezhioù nevez pe da lakaat c’hoari kanaouennoù. Gladdalc'hel a-walc'h eo kumuniezh ar c’hoarierien Nō ha miret pizh eo bet ganto an hengoun bet legadet dezho gant o diagentidi.\nHervez Zeami, e tlefe an holl pezhioù Nō mont diouzh un uhelvennad kenedel anvet 'Yugen', ur ger a dalvez soutil ha don e spered. Da vat e kaver en Nō sevenadur japanat ar c’havout ar gened er soutilder hag er furmoù.\n==Pezhioù Nō brudet== (Diouzh rummatadur ar skol Kanze)\nAoi no uye -- " Aoi Itron al lez" (rummad 4)\nDojoji -- "Dojoji" (rummad 4)\nHagoromo -- "Ar vantell blu" (rummad 3)\nIzutsu -- "Chafot ar puñs" (rummad 3)\nMatsukaze -- "Avel reuziek" (rummad 3)\nSekidera Komachi -- Komachi e ti Sekidera (rummad 3)\nShakkyo -- "Pont mein" (rummad 5)\nShojo -- "Binim ar c'hornandon" (rummad 3)\nYorimasa -- "Yorimasa" (rummad 2)\nYuya -- "Yuya" (rummad 3)\nMaskloù ar pezhioù Nō[kemmañ | kemmañ ar vammenn]\nBep a anv zo d'ar maskloù No (能面 nō-men pe　面 omote).\nPeurliesañ ne vez gwisket ur maskl nemet gant ar Shite, ar pennc'hoarier. A-wechoù koulskoude e c’hall ivez an Tsure gwiskañ unan, dreist-holl evit c’hoari ur plac’h pe un anden (doue, diaoul pe loen). Maskloù Nō a gaver ivez evit ezteuler tud yaouank pe tud kozh. Diouzh an tu all, ar c’hoarierien divaskl a c’hoari rol ur paotr yaouank en e ugent, tregont pe daou-ugent vloaz. Divaskl eo an adc’hoarier waki eus e du ivez.\nPa vezont implijet gant ur c’hoarier ampart eo gouest ar maskloù nō da zeskrivañ tresoù from disheñvel hervez an doare da stouiñ ar penn hag ar mod d'o sklêrijennañ. Gallout a ra ur maskl anvev gwiskañ tres al laouenidigezh, an dristidigezh pe eztaoladurioù soutil. Lakaet eo bet war wel barregezh heverk ar maskloù-se gant studiadennoù Michael J. Lyons eus an ATR Intelligent Robotics and Communication Labs e Kyoto, Japan, ha Ruth Campbell, eus University College London; sellet ouzh maskloù Nō.\nTroidigezh 13 pezh Nō\nKyogen: C'hoariva fentus klasel Japan\nC'hoariva broadel an Nō (Kokuritsu Nohgakudo), Sendagaya, Shibuya-ku\nC'hoariva broadel (kokuritsu gekijo) e-kichen Kudanshita\nStudiadenn war tresoù disheñvel ar maskloù Nō\nGwirvoud hag anwirwoud galloudel : a-zivout ar pezhioù hag an ikonoù Nō\nAdtapet diwar « https://br.wikipedia.org/w/index.php?title=Nō_(c%27hoariva)&oldid=1634648 »\nKemmoù diwezhañ degaset d'ar bajenn-mañ d'an 13 Ebr 2015, da 22:23.


Boris Vian a oa ur barzh, skrivagner ha soner gall ganet d'an 10 a viz Meurzh 1920 e Ville-d'Avray (Seine-et-Oise) ha marvet d'an 23 a viz Even 1959 e Pariz. Goude studioù evit bezañ ijinour e stagas gant ur vuhez arzel liesseurt ha pinvidik.\nSoner trompilh e oa e kluboù Saint-Germain-des-Prés. Savet en deus meur a ganaouenn evel Le déserteur, La java des bombes atomiques pe La Complainte du progrès.\nDindan al lesanv Vernon Sullivan e skrivas 3 romant (J'irai cracher sur vos tombes, Les morts ont tous la même peau, Et on tuera tous les affreux) hag a zreveze ar romantoù du amerikan. Romantoù all (L'écume des jours, L'arrache cœur...) ha pezhioù-c'hoari a skrivas dindan e wir anv a ziskouez splann e ijin barzhel.\nAdtapet diwar « https://br.wikipedia.org/w/index.php?title=Boris_Vian&oldid=1899359 »\nKemmoù diwezhañ degaset d'ar bajenn-mañ d'an 3 Ebr 2021, da 01:26.


Meurzh | 2015 | Soubenn ar geek\nDielloù evit Meurzh, 2015\nPosted in Filmoù with tags brezel, saoz, XXvet kantved on Meurzh 31, 2015 by geekezig\nSoñj ‘m eus e oa bet kalzik komz eus The Imitation Game d’ur mare zo peogwir e rede ar vrud e oa bet kuzhet e oa heñvelreviad Alan Turing er film. Eus pelec’h e teue ar vrud-se, n’ouzon ket…\nThe Imitation Game a ginnig neuze en un doare “biopic” klasel-kenañ un tamm eus buhez Alan Turing ha penaos eo deuet a-benn da sevel ur mekanik gouest da zirinegañ kemennoù an Alamaned (a implije ar mekanik Enigma) e-pad an eil brezel bed. Ur bern dibaboù iskis a zo bet graet neuze evit romantelaat an istor : ur skipailh a dud bihan tout da skouer, anv ar mekanik ivez (sañset ober dave da garantez kentañ Alan Turing…) pe c’hoazh personelezh Turing dres doare Sherlock, drouk hag otus. Un tamm hegasus ‘m eus kavet an dibab-mañ a vac’h Benedict Cumberbatch en ur rol hepken. Ne lak ket an dudenn da seblantout dedennusoc’h pe plijusoc’h, er c’hontrol. Monedoneoù a zo etre bugaleaj Turing, prantad ar brezel hag ar mare lec’h m’eo bet kondaonet Turing abalamour d’e heñvelrevidigezh. Un doare da gontañ klasel, bepred. Ur rekipe efedus evel-just evit kontañ un istor a-seurt-se (heuliet e vez ar film gant plijadur memestra) met un tamm gwan marteze, un tamm re «melo», gant nebeut a nerzh e gwirionez. Ur film diazezet war un den dedennus kenañ neuze met n’eo ket ur film ken dedennus-se avat. Deoc’h da welet!\nFilm sevenet gant Morten Tyldum. Stadoù-Unanet Amerika, 2014, 1e54.\nPosted in Filmoù with tags brezel irak, enklask, labour, Pakistan, politikerezh, Stadoù-Unanet, XXIvet kantved on Meurzh 30, 2015 by geekezig\nThe Hurt Locker a zo unan eus gwellañ filmoù ar bloavezhioù 2000 evidon. Ha koulskoude, ne oan ket bet o welet Zero Dark Thirty… Iskis! Ma, an deiz all ‘m eus divizet e sellet a-benn ar fin.\nZero Dark Thirty a zo film diwezhañ Kathryn Bigelow neuze hag a gont istor Maya, eus ar CIA, o labourat e Pakistan ha kendrec’het emañ Ben Laden o kuzhat en tu bennak, nepell.\nGorrek eo ar film peogwir n’a ket buan war-raok an enklask (ret eo lavar e tremen un toullad bloavezhioù ivez) hag ur wech kavet titouroù war an dachenn ez eo hiroc’h c’hoazh an divizoù politikel… Ur sapre tudenn eo hini Maya, ur plac’h speredek ha kalonek met sorc’hennet gant he labour ha digenvez. Evel tudenn The Hurt Locker eo start ijinañ anezhi o ren ur vuhez ordinal er Stadoù-Unanet. Ur film efedus eo evidon-me hag a ziskouez splann pegen sot e rank bezañ izili ar servijoù-se, ar jahinerezh hag all. N’am eus ket kavet ken kreñv ha The Hurt Locker met ur sapre film eo ivez, memestra.\nFilm sevenet gant Kathryn Bigelow. Stadoù-Unanet Amerika, 2012, 2e37.\nPosted in Filmoù with tags azasadenn, familh, kevredigezh, New York, Stadoù-Unanet, XXvet kantved on Meurzh 29, 2015 by geekezig\nUr sapre charre oa bet Precious pa oa deuet ‘maez m’ho peus soñj mat. N’em boa ket bet tro da welet ar film d’ar mare-se. Daoust din kavout eo brav-tre ar gemenadenn : ur plac’h zu dev o teskiñ tamm-ha-tamm da vezañ fier, a-drugarez d’an deskadurezh, ‘m eus bet poan gant ar film. Me gav eo koshaet fall marteze, dreist-holl an tammoù «hunvreoù». Prantadoù ‘zo a zo kreñv-te evel-just, an aktourezed a zo bamus a-walc’h met hegaset on bet gant an doareoù zoomoù bihan e-pad ar prantadoù kaozeadennoù, fals teulfilm… Evidon-me n’eo ket dre ret ur film mat met ur film pouezus peogwir e lak da brederiañ diwar-benn saviad tud na vezont ket gwelet na klevet james. Setu nerzh ar film, siwazh n’eo ket kendrec’hus da vat e doareoù all.\nFilm sevenet gant Lee Daniels diwar romant Push skrivet gant Sapphire. Stadoù-Unanet Amerika, 2009, 1e50.\nPosted in Filmoù with tags familh, labour, mignoniezh, New York, Stadoù-Unanet, XXIvet kantved on Meurzh 28, 2015 by geekezig\nN’ouzon ket perak am eus sellet ouzh New Year’s Eve padal n’en doa ket plijet din Valentine’s Day. Rik memes patrom eo, anat deoc’h. Ur bern aktourien vrudet a vez gwelet un tammig e-barzh ur film kalz re hir. N’eus ket amzer da anavezout mat an tudennoù (kalz re a zo) met hir spontus eo an amzer. Marteze n’am eus ket kavet ken hegasus a Valentine’s Day met n’eo ket plijus tamm ebet kennebeut, arabat deoc’h koll amzer gant seurt film.\nFilm sevenet gant Garry Marshall. Stadoù-Unanet Amerika, 2011, 1e58.\nPosted in Filmoù with tags Italia, kevredigezh, labour, politikerezh, Roma on Meurzh 27, 2015 by geekezig\nKalzik berzh en doa graet ACAB pa oa deuet er-maez ma ‘m eus soñj mat. Ur film italian eo, diwar-benn ar CRSed. Ur film start-tre ha teñval peogwir e tiskouez ur strollad paotred prest da ober pep tra evit difenn o enor hag o mignoned, daoust dezho ober traoù droch pe ‘maez lezenn. Tudenn an hini yaouank an hini a ro ur sell «gwerc’h» war an traoù (daoust dezhañ profitañ un tamm da vareoù zo) met an holl a seblant displijus. Ur sapre sell nec’hus war Italia a zo ivez «casa nostra» da vat, gouennelour ha dismegañsus. Efedus eo ar film neuze ha moarvat gwirheñvel met n’on ket deuet a-benn da gavout anezhañ ken plijus-se. Ur film pouezus met start da garout abalamour d’ar pezh a ziskouez, hep spi ebet e cheñchfe an traoù.\nFilm sevenet gant Stefano Sollima. Italia, 2012, 1e52.\nPosted in Filmoù with tags arz, azasadenn, Frañs, karantez, kevredigezh, labour, Lille on Meurzh 25, 2015 by geekezig


Gwernenez — Wikipedia\n(Adkaset eus Guernsey)\nKan broadel Sarnia Cherie\nYezhoù anzavet [gwernenezeg]]\nKêr-benn Saint Pierre Port\nGorread 116 km²\n62 431 (2011)\nPenn ar Vro Elesbed II\nKentañ ministr Jonathan Le Tocq\nMoneiz Lur Gwernenez\nKod pellgomz 44-1481\nGwernenez a zo enezenn eus Mor Breizh (Guernési e gwernenezeg; Guernsey e saozneg, Guernesey e galleg). An eil enezenn vrasañ deus an Inizi Angl-ha-Normand eo. "Beliezh Gwernenez" (Bailiwick of Guernsey), gant enez Gwernenez, Aldernez ha Sark, pep a barlamant ganto, hag inizigoù (Herm, Jétho, ha Lihou), a zo un dalc'h eus Kurunenn Breizh-Veur hep bezañ lod er Rouantelezh-Unanet ha n'emañ ket en Unaniezh Europa kennebeut.\nEvel Jerzenez e oa lod eus Rouantelezh Breizh en IXvet kantved. Ha preizhet e oa gant ar Vikinged ivez.\nMilourion alaman hag ur c'harr-nij en nijva\n22 zen nann-soudard a voe lazhet pa voe taget an enezenn gant kirri-nij alaman d'an 28 a viz Even 1940 ;\ndalc'het e voe an enezenn gant an Alamaned adalek ar 1añ a viz Gouere 1940 betek an 9 a viz Mae 1945.\nE-barzh Breujoù Gwernenez ez eus 59 ezel.\nE-tro 60 000 annezad a zo hiziv.\n".gg" eo kod Gwernenez war ar genrouedad.\n↑ The Evening Post, Saint Hélyi, 29 a viz Even 1940\nBeliezh Jerzenez : Jèrri · L's Êcrého · Les Mîntchièrs · Les Pièrres dé Lé · Les Dithouïl'yes\nBeliezh Gwernenez : Guernési · Aoeur'gny · Haerme · Sèr · Brecqhou · Burhou · Les Casquets · Jétho · Lihou · Crevichon · Les Houmets\nAdtapet diwar « https://br.wikipedia.org/w/index.php?title=Gwernenez&oldid=1770254 »\nKemmoù diwezhañ degaset d'ar bajenn-mañ d'an 19 Gwe 2017, da 16:32.


Pajenn:Le Gonidec - Bibl Santel pe Levr ar Skritur Sakr, eil levr.djvu/4 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/4\npa baottod hô pédennou, na zélaouinn kéd ouz-hoc’h ; râg hô taouarn a zô leûn a c’hoad.\n16. En em walc’hit, bézit glân, tennit a zirâk va daoulagad drougiez hô ménosiou : éhanit ôber drouk ;\n17. Deskit ôber ar mâd : klaskit ar varn, skoazellit néb a zô man̄tret, bézit reiz é-kén̄ver ann emzivad, difennit ann in̄tan̄vez.\n18. Ha deûit, ha ren̄daélit ouz-in, émé ann Aotrou : pa vé hô péc’héjou ével skarlek, é teûin̄t da véza gwenn ével ann erc’h ; ha pa ven̄t rûz ével ann tané, é vézin̄t kann ével ar gloan ar gwenna.\n19. Mar fell d’é-hoc’h va sélaoui, é tebrot madou ann douar.\n20. Ma na fell két d’é-hoc’h, ha ma hégit ac’hanoun, ar c’hlézé a zisman̄trô ac’hanoc’h ; râg génou ann Aotrou en deûz hé lavaret.\n21. Pénaoz ar géar féal, ha leûn a reizded ef-hi deûet da véza eur plac’h fall ? Ar reizded a choumé enn-hî ; hôgen bréma al lazerien.\n22. Da arc’han̄t a zô trôet é kenn : da wîn a zô bét kemmesket gan̄d dour.\n23. Da brin̄sed a zô disléal, hag eiled al laéroun : holl é karon̄t ar rôou, hag é en̄klaskon̄t ar gounidou : na varnon̄t két ann emzivad, ha kéfridi ann in̄tan̄vez na zeû két étrézég enn-hô.\n24. Râk-sé ann Aotrou, Doué ann arméou, ar c’hré eûz a Israel, en deûz lavaret : Allaz, en em zizoania a rinn ô stourmi out va énébourien ; en em ven̄ji a rinn eûz va heskinerien.\n25. Va dourn a astenninn war-n-od, da c’hlana a rinn eûz da genn, hag é tenninn ann holl stéan a zô enn-od.\n26. Hag é likiinn a-névez da varnerien ével ma in̄t bét ken̄t, ha da guzulierien ével ma oan̄t gwéchall : goudé-zé é vézi hanvet kéar ann dén reiz, bourc’h ann dén léal.\n27. Gan̄d ar varn é vézô dasprénet Sion, ha gan̄d ar reizded é vézô savet a névez.\n28. Ar ré zrouk hag ar ré fallagr a vézô dispennet enn eunn taol ; hag ar ré hô deûz dilézet ann Aotrou a vézô kaset-da-nétra.\n29. Mézékéet é vézin̄t gand ann idolou da béré hô dévézô gréat sakrifisou : hag é rusiot gan̄d al liorsou hô pôa dilennet ;\n30. Râk don̄d a réôt ével eur wézen déro a béhini é kouéz ann déliou, hag ével eul liors hép dour.\n31. Hô nerz a vézô ével stoup séac’h, hag hô labour ével eunn elven dân : kregi a rai ann tân enn-hô enn eunn taol, ha na vézô dén évid hé vouga.\nDistôlet é vézô tî Jakob.\n1. Ar gér a wélaz Isaias, mâb Amos, diwar-benn Juda ha Jéruzalem.\n2. Enn deisiou divéza, ménez tî ann Aotrou a vézô aozet war lein ar ménésiou, hag é savô dreist ar c’hrec’hiennou, hag ann holl vrôadou a buḻô étrézég enn-han̄.\n3. Ha kalz a boblou a iélô, hag a lavarô : Deûit, ha piñomp war vénez ann Aotrou, ha da dî Doué Jakob ; hag hén̄ a zeskô d’é-omp hé hen̄chou, hag é valéimp enn hé raven̄chou ; râg al lézen a zeûi er-méaz eûz a Zion, ha gér ann Aotrou eûz a Jéruzalem.\n4. Hag hén̄ a varnô ar vrôadou, hag a damallô meûr a bobl ; hag hî a c’hôféliô souc’hiou gan̄d hô c’hlézéier, ha filc’hier gan̄d hô gwafiou : eur vrôad na zavô két hé c’hlézé oud eur vrôad all, n’en em zeskin̄t mui d’ar stourm.\n5. Tî Jakob, deûit, ha baléomp é goulou ann Aotrou.\n6. Râk distôlet éc’h eûz da bobl, tî Jakob ; ô véza ma in̄t leûn ével gwéchall, ha ma hô deûz bét diouganerien ével ar Filistined, ha ma in̄t en em éréet out bugalé a-ziavéaz.\n7. Hô douar a zô leûn a arc’han̄t hag a aour, hag hô zen̄zoriou a zô diven̄t :\n8. Hô douar a zô leûn a gézek, hag hô c’hirri a zô diniver, hag hô douar a zô leûn a idolou. Azeûlet hô deûz labour hô daouarn, ar péz hô dôa gréat gan̄d hô biziad hô-unan.\n9. Hag ann dén en deûz stouet, hag\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/4&oldid=156425 »\nKemmoù diwezhañ degaset d'ar bajenn-mañ d'an 21 C'hwe 2020, da 13:52.


Maria Annunziata Carolina Buonaparte - Wikipedia\nPoltred Caroline Murat hag he merc'h e 1807, livet gant Élisabeth-Louise Vigée-Le Brun\nMaria Annunziata Carolina Buonaparte, pe Caroline Murat, en dilhad ur goueriadez napolitan, poltredet gant Giuseppe Cammarano, 1813.\nMaria Annunziata Carolina Buonaparte, a zo anavezet e galleg evel Caroline Bonaparte, a oa c'hoar d'an impalaer Napoleone Buonaparte. Dugez-veur Berg ha Cleves e oa, kenrouanez Naplez ha Sikilia, priñsez Murat, ha kontez Lipona. Ganet e oa en Aiacciu, Corsica, d'ar 25 a viz Meurzh 1782 – ha marvet d'an 18 a viz Mae 1839 e Firenze), a oa ar seizhvet bugel, eus ar re chomet bev, da Carlo Buonaparte ha Letizia Ramolino. He zud a oa noblañsed vihan. A orin eus Toskana e oa an tiegezh, deuet da chom da Gorsika er XVIvet kantved.\n3 Rouanez Naplez\nGanet e oa en Aiacciu e 1782. C'hoar e oa da Joseph Bonaparte, Napoleone Buonaparte, anavezetoc'h en e stumm gallekaet Napoléon Bonaparte, da Luciano Buonaparte, Maria Anna Buonaparte, Luigi Buonaparte ha Maria Paoletta Buonaparte, koshoc'h egeti, ha da Girolamo Buonaparte, a oa yaouankoc'h.\nE 1793 ez eas an tiegezh da chom da Vro-C'hall e-pad an Dispac'h gall. Eno ez eas e karantez ouzh Joachim Murat, ur jeneral d'he breur, ha lidet e voe an eured d'an 20 a viz Genver 1800. Ur plac'h yaouank 17 vloaz e oa Maria Annunziata Carolina, gallekaet e Caroline, en amzer-se. Da gentañ ne fellas ket d'ar breur bras Napoleone o lezel da zimeziñ, met a-benn ar fin e voe kendrec'het gant e wreg Joséphine. Caroline a oa bet er skol e St. Germaine diazezet gant Jeanne Campan. Ganti e oa Hortense, merc'h Josephine ha pried breur Caroline, Luigi, pe Louis.\nPevar bugel o devoa Maria Annunziata Carolina ha Joachim :\nAchille, pe priñs Achille Charles Louis Napoléon Murat, kentañ Priñs Soveren Pontecorvo, Eil Priñs Murat]] (Pariz, 21 a viz Genver, 1801 - Jefferson County, Florida, 15 a viz Ebrel, 1847), dimezet e Tallahassee (Florida), d'an 12 a viz Gouhere 1826 da Catherine Daingerfield Willis (e-kichen Fredericksburg, Virginia, 17 a viz Eost 1803 - Tallahassee, Florida, 6 a viz Eost 1867), merc'h Colonel Byrd C. Willis (Eost 29, 1781 - 1846) ha d'e wreg Mary Lewis, marvet divugale\nPriñsez Marie Letizia Josephine Annonciade Murat (Pariz, Ebrel 26, 1802 - Bologna, Meurzh 12 1859), m. Venice, Here 27, 1823 Guido Taddeo Marchese Pepoli, Conte di Castiglione (Bologna, Gwengolo 7, 1789 - Bologna, Meurzh 2, 1852), hag he doe ur verc'h\nLucien Charles Joseph Napoléon Murat, eil Priñs Pontecorvo, 3de Priñs Murat (Milano, 1803 - Pariz, 1878), dimezet e Bordentown (New Jersey) e 1831 da Caroline Georgina Fraser (Charleston (South Carolina), 1810 - Paris, 1879), merc'h da Thomas Fraser ha pried da Anne Lauton, and had issue; he was an associate of his first cousin Napoleon III of France\nLouise Julie Caroline Murat (Paris, 21 a viz Meurzh, 1805 - Ravenna, 1añ a viz Kerzu, 1889), dimezet e Trieste d'ar 25 a viz Here 1825 da Giulio Conte Rasponi (Ravenna, 19 a viz C'hwevrer, 1787 - Firenze, 19 a viz Gouhere, 1876).\nRouanez Naplez[kemmañ | kemmañ ar vammenn]\nE 1806 e teuas da vout dugez-veur Berg ha dugez Kleve. E 1808 ez eas da-heul he fried anvet da Roe Naplez gant he breur Napoleone.\n↑ Anagram evit Napoli (Naples).\nAdtapet diwar « https://br.wikipedia.org/w/index.php?title=Maria_Annunziata_Carolina_Buonaparte&oldid=1923666 »\nKemmoù diwezhañ degaset d'ar bajenn-mañ d'an 1 Gen 2022, da 14:30.


Kaozeal:York - Wikipedia\n(Adkaset eus Kaozeal:Evrog)\nn'eio ket ar wikipedia ul forom kaozeadenn evit kinnig termenadurezh (daoust ha ma vez kinniget termenadurezh ha diofennet nevezc'herioù evel-just). n'eo ket trawalc'h, evidin-me atav, sevel pennadoù evel hennezh hep tamm displegadenn fetis ebet diwar-benn an tem - e pelñec'h emañ Evrog, pet a dud a vev er gèr ger, rummata ar pennad, hag all. mat e vefe sellet ouzh ar pennadoù a glot gant ar gêr-mañ er yezhoù all (ha liammañ oute) evit goût penaos ober.--Neal 4 Ebr 2006 da 09:02 (UTC)\nDont want to hurt your fellings but... vel ma 'peus lavaret din pa raen un evezhiadennig db Gwerzioù: Gra 'ta. Bianchi-Bihan 5 Ebr 2006 da 06:59 (UTC) Evit ober plijadur dit e lakin dres pezh a gaver er wiki kembraek db Efrog.Bianchi-Bihan 5 Ebr 2006 da 07:01 (UTC)\n'teus ket komprenet ar pezh 'moa lâret d'am soñj. un diforc'h bras a zo etre ar pezh a vez lâret en ur pennad hag an doare ma vez savet ur pennad. kaozeal a raen-me eus and opdrae da sevel ur pennad (dav wikifiañ). ha ma sellez pizh e weli a-walc'h on bet me o sevel pennadoù (meur a hini) hag wikifiet holl ivez. --Neal 5 Ebr 2006 da 08:38 (UTC)\nn'on ket chalet na tamm ebet, na rez ket bil. met ret eo goût n'eo ket ezhomm ma skrivañ e saozneg, kompren mat ar brezhoneg a ran. dre chañs ne vez ket implijet yezh kentañ pep hini evit kaozeal gante amañ rak muioc'h a c'halleg evit a vrezhoneg a vefe sur... ha n'eo ket evit ma flijadur-e an hini eo e vefe wikifiet ar pennadoù, met evit an holl implijerezed/erion dre ma tenn da reolennoù mont-en-dro boas ar wikipedia , anat dit. --Neal 5 Ebr 2006 da 10:48 (UTC)\nhag un anv keltiek an hini eo e gwirionez daosut ha ma vez implijet e evel-hen e kembraeg (Caerefrog pe Efrog)? ha keltiek eo ar ger levr implijet e brezhoneg hag o klotaat gant ar c'hembraeg llyfr? pe latin eo e orin kentoc'h. setu evit istor anv Evrog/York:\nYork (saozneg) < Jórvík, an anv roet d'ar gêr gnt ar Vikinged;\nEfrog (kembraeg) > latin Eboracum, ha da c'houde Anglo-Saxon Eoforwic.\nn'on ket etimologour na tamm ebet, met war a welan e vefe Evrog stumm kembraekaet ur ger latin kentoc'h evit ar stumm henvrezhonek pe predenek.\nret eo lâret ivez n'on ket chalet na tamm ebet ober gant Evrog e brezhoneg. --Neal 5 Ebr 2006 da 11:03 (UTC)\nJórvík zo marteze ken viking ha ma'z eo turk Stamboul. Eboracum latin n'eo ket deuet eus netra, nemet eus ar brezhoneg kozh Eboracon, evel Evro, Evreux, e Galia gozh. Evit yezhourien zo ne oa yezh ebet er vro a-raok al latin. N'em boa ket c'hoant da feukiñ den gant ur ger saoznek. Nudge, nudge, say no more.Bianchi-Bihan 5 Ebr 2006 da 13:15 (UTC)\nmat eo 'vit ar saozneg met ret eo goût n'eo ket dav sachañ evezh an holl war ar fed m'eo un den bennaket estrañjour. ma vez lakaet an etrañjourion d'en em santout "er-maez" eus ar jeu marteze n'o defont ket c'hoant kenlabourat ken...\nn'em boa ket lâret e oa un nav latin - nemet "war a welan e vefe stumm kembraekaet un anv latin". met ar gwir a zo ganit, un anv keltiek an hini eo. lakaet e vo an etimon er pennad.\n"York or Iboracum to the Romans is one of the few remaining Celtic names (and one of the few cities which has a native Irish form). It is derived from the Celtic word for Yew Tree - which was latinised Ibor - this root exists in all celtic languages (C.B and macfhionn please confirm) - as Eabhar in Irish - remember the relationship of B and W or V sounds - and has survived in the Irish as native forms of the cities York (and by exension New York)." \n"2 A precursor of efwr occurs in many Celtic place names in Celtic Europe, of which the Latin forms are ...(1) "Eburacum" (now Efrog in Welsh, "York" in English) (efwr + = prefix -og, 'abundant') ...(2) "Eburobriga" (efwr + Welsh bre = hill), ...(3) "Eburodunum" (efwr + Welsh din = fort), ...(4) "Eburomagus" (efwr + Welsh ma = plain). ...(5) In South Wales, the element efwr is to be seen in the place name Dinefwr ('fort' + 'cow parsnip'), in fact the same as the Gaulish name "Eburodunum" with the elements reversed ETYMOLOGY: Welsh < British *ebor < Celtic. From the same British root: Breton evor = black alder From the same Hibernian root: Irish iubhar = yew Cf French: bourdaine (= black alder) < Gaulish eburigena. See Dinefwr, Efrog NOTE: North Wales ewr [eur]"  --Neal 5 Ebr 2006 da 14:23 (UTC)\nret e vefe tennañ kuit ar frezenn-mañ d'am soñj: "Brudet eo da vezañ kêr Europa ar muiañ hentet gant an tasmantoù." bevet am eus eno (eno am boa great ma studioù er skol-veur) ha biskoazh n'em boa klevet kemendal l. trioennoù tasmat zo 'vit an douristed giwr, met bez' zo ivez e praha hag e nouspet kêr gozh all 'michañs.--Neal 5 Ebr 2006 da 14:23 (UTC)\nDedennus-kaer eo kement zo displeget amañ e-keñver istor. Koulskoude e kav din e rank ar pennad-mañ bezañ lakaet dindan talbenn "York" ha n'eo ket Evrog n'eo ket ur ger bev hiziv an deiz. Ma vez graet evel-se perak ne vefe ket lakaet ar pennad a denn da kêr "Lyon" dindan Lugdunum pe loudun ivez ? --Fulup 5 Ebr 2006 da 15:26 (UTC)\nret eo anzav me am bije graet a-walc'h gant York met diouzh an tu all n'on ket gwall chalet gant Evrog ivez. Ar bep poellekañ, avat, d'am soñj atav, e vefe ober gant York evit ar pennad pennañ ha displegañ ar stumm Evrog all ennañ evit ma vefe aes d'an dud da gavout ar pennad a denn d'ar gêr-se dre hec'h nv anavezetañ. A-hendall, an displegadurioù a-us bet skrivet ganin n'int ket bet savet evit lâret e oa reizh ar stumm Evrog met evit diskwel n'on ket un den re lorc'hus evit anzav e oa bet faziet o lâret e teue an anv Efrog diwar al latin... ----Neal 5 Ebr 2006 da 15:38 (UTC)\nGwir eo, hek am boa kavet lenn ne oa ket brezhoneg Evrog, ha bez ec'h eo, n'eus ket da dortal. Kinnig a ran: e vije digoret ar pennad York, ha lakaet enni kement a denn d'ar gêr a-vremañ, gant ul liamm war-du ar bajenn Evrog (a vo miret evit komz eus istor ar ger). Marteze e vo aesoc'h en em glevout eget evit kemm anv an Ticho-pin...\nEvit istor an tasmantoù, sot a-walc'h on bet evit treiñ pezh a oa er bajenn saoznek York! Kerzh di da glemm ivez. Bianchi-Bihan 6 Ebr 2006 da 13:15 (UTC)\nn'eo ket dav treiñ pep tra a gaver en ur yezh all. kavet e vez ur bern koniriajoù war ar wikipediaoù... Neal 6 Ebr 2006 da 13:51 (UTC)\nGout 'walc'h 'ran: skrivet 'm eus ma lod.Bianchi-Bihan 6 Ebr 2006 da 17:06 (UTC)\nYezhadur: zo pe eo=[kemmañ ar vammenn]\n"York eo anv ur gêr" a zo bet skrivet. Me 'm bije lakaet zo. Abalamour da "ur gêr". Bianchi-Bihan 7 Ebr 2006 da 04:28 (UTC)\nAdtapet diwar « https://br.wikipedia.org/w/index.php?title=Kaozeal:York&oldid=45426 »\nKemmoù diwezhañ degaset d'ar bajenn-mañ d'an 7 Ebr 2006, da 04:28.


Articles populaires – hopola\nA-benn nebeut e vo aozet ar skrivadeg bras evit an holl vrezhonegerien, bihan pe vras. Ur soñj mat eo evit tout ar re a blij dezhe priziañ o live lennegel, evit gouzout hag-eñ int kat da skrivañ brav ar peurunvan. Kar ar peurunvan eo ar skritur ofisiel...\nEr miz-mañ un den a zo o teskiñ brezhoneg e kentelioù-noz a c'houlenne diganin petra a soñjen deus Ar brezhoneg evit ar re didalvez. Da lâret gwir ne oan ket evir respont dezhañ en abeg 'moa ket gwelet anezhañ james. Goude-se 'neus lâret din 'noa kavet...\nKentelioù brezhoneg war ar straed! Petra 'vije gwelloc'h evit an dra-se? Ya 'vat! Padal 'zo un draig n'a ket gwall vat en-dro 'barzh an droidigezh. 'Peus ket remerket? Ur ger na glot ket mat... Sed aze ur skritell hag a ziskouezh mat e peseurt mod e vez...\nAbaoe un toullad deizhioù eo kroget ar pempvet Gouel Breizh... Hag ur wezh ouzhpenn emeur o welet un tammig e pep lec'h a bep seurt traoù aozet da geñver ar "gouel"-se, ha liammet gant .... ar petra din-me, just a-walc'h! E gwirionez e klaskan lakaat...\nDeskiñ an eur e brezhoneg... Un dra gaer evit an deskarded, a c'hellit krediñ. Evit displegañ an dra-se e laoskan ar gaoz d'ar re 'm eus graet goap oute em fennad diwezhañ 'blam d'ur vi koukou bennak (Hervé le Bihan, Gwendal Denis, Martial Menard). A-dra...\nDa geñver deiz-ha-bloaz unan eus ma nized hag a c'hwezho pevar penn gouloù (Doue d'e bennigo!), 'meus c'hoant reiñ deoc'h da c'hoût peseurt fazioù a vez diskoachet a-wezhioù er stalioù-kazetennoù. Hag en o zouez unan eus ur rummad a ra berzh hag a glask...\nPenaos 'ta? Dibenn ar vro 'zo etrezek Lokmikel-An-Traezh ha Plistin? E gwirionez emañ bevenn departamant Aodoù-An-Arvor du-hont. Daoust da se n'on ket sur e talvez kement-se ar panell droch-mañ. Lavaret e vez alies a-walc'h emañ pouezh-mouezh Tregeriz...\nSed aze ur soñj mat: kinnig d'an dud (ha d'an douristed dreist-holl) ur soavon fardet e Bro-Dreger. Evel-just int bet fichet ar produioù-mañ e mod ar vro, da larêt eo gant un triskell brav ken-ha-ken kizellet war c'horre ha skeudennoù a galite hag a ziskouezh...\nEvit gwir, ne oaran ket re pelec'h meus poan dres pa welan seurt traoù. Poan benn pe boan gof, diaes da lâr. Me soñj din 'vefe start d'ober gwashoc'h gant tri ger hepken. Pep tra 'zo a-dreuz amañ: stumm ar frazennig kement hag ar gerioù 'zo enni. Krogomp...


dioutañ - Wikeriadur\nEus diout- hag -añ.\nFurm an araogenn diouzh, displeget en trede gour unan gourel\nKemeret a riz va zrede alc'houez, hel lakaat a riz enn or..., mont a reaz er potaill evel pa viche teuzet diout-han. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 123.)\nYa, ya, pemzek lur zo dioutan, ha tammou brao c'hoaz. — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 31.)\n[...]; eur pennad bleo melen dioutan, ha lemm e lagad gwer-c'hlas digor ha frank. — (Fañch al Lae, Bilzig, Kemper, 1925, p. 15.)\nEn daou du dioutan e oa regennadou korfou tud en o gourve, en o zav, en o c'hoaze. — (Erwan ar Moal, Pipi Gonto, Kemper, 1925, p. 114.)\nE vreur-mager a oa eno, a-hed teir gammed dioutan. — (Erwan ar Moal, Pipi Gonto, Kemper, 1925, p. 168.)\n[...], hag o vezañ ma voe bet gloazet ha gweet krenn biz meud e zorn kleiz gant un tenn e porzh-mor La Vera Cruz ne veze graet dioutañ e Priel nemet Biz Kamm... — (Jarl Priel, Va Zammig Buhez, Al Liamm, 1954, p. 9.)\nHennez a ya e benn dioutañ. — (Jules Gros, Le trésor du breton parlé Première Partie, 1966, p. 134.)\nN'e-nevoa ket a zisfiz dioutañ. — (Jules Gros, Le trésor du breton parlé Première Partie, 1966, p. 134.)\nPenegwir n'eo ket dioutañ eva, hag e talh d'ober ! — (Jules Gros, Le trésor du breton parlé Première Partie, 1966, p. 137.)\nE verh a ouïe a-walh na oa ket dioutañ eva gwin. — (Jules Gros, Le trésor du breton parlé Première Partie, 1966, p. 138.)\nLezit anezañ aze hardi : me a raio dioutañ. — (Jules Gros, Le trésor du breton parlé Première Partie, 1966, p. 139.)\nN'out ket kap da ober dioutañ. — (Jules Gros, Le trésor du breton parlé Première Partie, 1966, p. 139.)\nAdtapet diwar « https://br.wiktionary.org/w/index.php?title=dioutañ&oldid=250878 »\nKemmoù diwezhañ degaset d'ar bajenn-mañ d'an 14 Kzu 2017, da 10:15.


Buhez ar Sent/1894/Lorans Justinian - Wikimammenn\nBuhez ar Sent/1894/Lorans Justinian\n◄ Roza a Viterb Lorans Justinian Bertin ►\nar pemped devez a viz guengolo\nSANT LORANS JUSTINIAN, ESKOP\nLorans a ioa ganet e Veniz a dud a lignez huel, hag a ziskouezaz enn he vugaleach eur furnez dreist he oad. Pa oue deuet da baotr iaouank, e savaz c’hoant ganthan da guitaat ar bed, hag, evit guelet hag hen a c’hellje en em ober dioc’h ar vuez pinijennuz a rene ar venac’h er c’houenchou, ec’h en em voazaz da gousket ato var ar plench pe var ann douar noaz.\nGoulskoude he vamm e devoa kavet eur fortun gaer evithan. Ar Zant a jomaz eunn tammik da varc’hata : mes abarz ar fin e lavaraz, enn eur zellet ouz he grusifi : « — Ennhoc’h-hu, o va Doue, ema va holl esperans, » ha prest goude ez eaz da c’houlenn beza resevet enn eur gouent hag a ioa eur c’hart leo bennag dioc’h kear.\nDivar neuze ne falvezaz d’ezhan mui kemeret plijadur ebed var an douar. Evelse, ne lakea morse he dreid e chardin ar gouent, ha ne zistroaz ken da di he dud nemed p’ edo he vamm var he zremenvan. Ne zebre nemed evit delc’her he gorf enn he za, ha ne eve morse netra etre he brejou. Pa veze lavaret d’ezhan eva eunn dra bennag var digarez ma veze tomm ann amzer, pe var digarez ma veze skuiz, Lorans a respounte : « — Ma ne c’hellomp ket gouzanv ar zec’hed, penaoz e c’hellimp-ni gouzanv tan ar purkator ? »\nHe zentidigez, he zousder, ha dreist holl he humilite, a ioa par d’he spered a binijenn ma n’oant ket treac’h zoken. Klask a rea bepred al labouriou distera, hag he blijadur oa mont da gesta dre ar ruiou a ioa muia darempredet e Veniz, enn esper e vije great goab anezhan gant unan bennag. Evit maga ann holl vertuziou-ze enn he ene, ne ehane da bedi, hag a greiz he bedenn e veze aliez douget a spered betek ann env.\nAr pab Eujeen IV o veza he joazet evit beza eskop enn he vro, ar Zant a reaz kement a ioa enn he c’halloud evit pellaat ar garg-se diouthan ; mes senti a renkaz erfin. Hogen, eur vech eskop, ne jenchaz netra enn he feson da veva. He arrebeuri, he vele, he voued a oue ato ken dister ha biskoaz.\nNe felle d’ezhan kaout var he dro nemed eunn nebeut servicherien, abalamour, emezhan, m’en doa kalz bugale, da lavaret eo, kalz peorien da vaga. N’euz fors piou a iea d’he c’houlenn a veze digemeret gant karantez, ha pourvei a rea da ezommou ann holl evel eunn tad leun a vadelez.\nPa n’en deveze mui a arc’hant he-unan, ec’h ampreste evit ober aluzenn. Var he Zalver Jezuz e kounte, emezhan, evit paea he zle. Hag, evit guir, Providans Doue a zigasaz arc’hant d’ezhan meur a vech euz al leac’h n’edo ket o c’hortoz ha d’ar mare ma sonje nebeuta.\nSant Lorans a zavaz eur maread kouenchou evit ar merc’hed enn he eskopti. Mes ar pez a glaske dreist peb tra oa diarbenn ann dizursiou, ha lamet ar giziou fall a ioa en em zilet ken etouez ann dud fidel, ken etouez ann dud a iliz. Ne espernaz evit kement-se nag he boan, nag he amzer, hag evelse e veritaz beza hanvet Gloar ann Eskibien gant ar pab Eujeen IV.\nEur blavez, epad m-edo oc’h offerenna da noz ar pelgent, en devoue ann eur da velet Jezuz-Krist dindan furm eur bugel hag a ioa koant evel ann deiz. Doue a roaz d’ezhan ive ann donezoun a viraklou, ha dre he bedennou hebken e paree ar re glanv, ha e lakea ann drouk-spered da gemeret ann teac’h.\nErfin e kouezaz klanv he unan, hag he zervicherien o doa c’hoant da ober d’ezhan chench guele ; rak gouzout a reant e kouske ato var ar c’halet. Mes ar Zant a respountaz : « — Petra, emezhan, va Zalver a zo maro var ar groaz, hag eur pec’her eveldon-me a varvfe var ar plun ! »\nAdtapet diwar « https://br.wikisource.org/w/index.php?title=Buhez_ar_Sent/1894/Lorans_Justinian&oldid=30314 »\nKemmoù diwezhañ degaset d'ar bajenn-mañ d'an 14 Gen 2012, da 11:28.


Pajenn:Sales - Introduction d’ar Vuez devot.djvu/295 - Wikimammenn\nPajenn:Sales - Introduction d’ar Vuez devot.djvu/295\nden, er guele o lenn ; ha goude beza gortoet un nebeut gant aon n’en incommodse, e tistroe en e rout hep lavaret guer ebet ountàn, o sonjal penaus an nebeut amser-se, pehini a reste gant ar Pastor bras-se evit recrei ha fortifia e speret goude an tracas eus a guement a afferou, ne dlie quet beza lamet digantâ. Evelse ive, goude ma o devoa contet ur veich an Ebestel d’hor Salver penaus o devoa prezeguet ha great cals a draou, e lavaras dezo : Deut, emezâ, er solitud a gostez evit quemeret ho repos un nebeut.\nSAnt Paul a fell dezâ e teue ar merc’het devot, hac ar memes tra a ranquer da lavaret evit ar Gouaset, da guemeret ur viscamant deread, oc’h en em ajusti en ur fæçon honest ha modest, Hoguen an dereadurez eus an dillad hac eus a bep guiscamant a zepand diouz ar vateri pe an dra, diouz ar furm pe ar fæçon ha diouz an neatteri pe ar broprete. Evit fæt an neatteri hac ar broprete a dle en em gaout casi ato ar memes en hon dillad, pe var re ne dleomp e que-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/295&oldid=127739 »


Enez Sant-Paol (Alaska) - Wikipedia\nEnez Sant-Paol (Alaska)\nEnez Sant-Paol, en Alaska,\ngwelet eus ur c'harr-nij\nEnez Sant-Paol (Saint Paul Island e saozneg) zo un enezenn en Alaska e Mor Bering. An hini vrasañ eus an Inizi Pribilof eo, 104 km² dezhi. 532 a dud zo o chom enni, an holl e kêr Sant-Paol. An inizi tostañ eo an Enez Otter er mervent, hag an Enez Walrus er reter.\nKartenn an enezenn\nDizoloet e voe an enezenn da zeiz Pêr ha Paol, d'an 12 a viz Mezheven 1788 (hervez an deiziadur juluan en implij gant an ortodoksed), gant Gavriil Pribilov. War a seblant ne oa ket a dud o chom eno, met moarvat e oa un douar anavezet gant an henvroiz a-raok donedigezh ar Rused.\nEn XVIIIvet kantved e oa an Inizi Pribilof etre daouarn ar Rused. Gante e voe rediet un toullad Aleouted, eus an Inizi Aleout, pelloc'h er c'hreisteiz, da vont d'an inizi Pribilof da chaseal reuniged evito. Bevañ a rejont en dienez hag er sklavelezh evit reiñ tu d'ar Rused da binvidikaat gant gwerzh ar c'hrec'hin.\n(en) St. Paul Island Global Volcanism Program, Smithsonian Institution\nAdtapet diwar « https://br.wikipedia.org/w/index.php?title=Enez_Sant-Paol_(Alaska)&oldid=1828842 »\nKemmoù diwezhañ degaset d'ar bajenn-mañ d'an 15 C'hwe 2019, da 07:46.


Pajenn:Le Gonidec - Bibl Santel pe Levr ar Skritur Sakr, eil levr.djvu/10 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/10\ngervel hé dâd hag hé vamm, é vézô strapet galloud Damas, ha dibourc’hou Sâmari, é-raok roué ann Assiried.\n5. Hag ann Aotrou a gomzaz c’hoaz ouz-in, ô lavarout :\n6. O véza ma en deûz ar bobl-zé distolet doureier Siloé, péré a réd éz-sioul, ha ma eo bét gwell gan̄t-han̄ sével gan̄t Rasin, ha gan̄t mâb Romélias :\n7. Rak-sé chétu ann Aotrou a gasô war-n-ézhô douréier brâz hag herruz ar ster, roué ann Assiried gan̄d hé holl c’hloar : hag hî a zavô a bép tû dreist hé gân, hag a rédô enn tu all d’hé c’hlan̄ou holl,\n8. Hag ô liva dré-holl, é treûzô Juda, hag éz ai bépréd, kén na vézô dour bétég ar gouzouk. Hag hî a astennô hé diou-askel, hag a c’hôlôi da zouar holl, ô Emmanuel.\n9. En em strollit, poblou, hag é viot trec’het ; sélaouit, holl boblou a bell : En em grévait, hag é viot trec’het, en em c’hourizit, hag é viot trec’het.\n10. Kémérit kuzul, hag é vézô bévézet ; rôid ursou, ha na vézin̄t két sévénet ; râg éma Doué gan-é-omp.\n11. Râg evel-henn en deûz komzet ann Aotrou ouz-in ; ô terc’hel ac’hanoun gan̄d hé zourn gallouduz en deûz va desket, gan̄d aoun na gerzchenn é hen̄t ar bobl-zé, hag en deûz lavaret d’in :\n12. Na livirit két : Dispac’h ; râk kémen̄d a lavar ar bobl-zé eo dispac’h ; n’hô pézet kéd a aoun râg ar pez a ra aoun d’ézhô, ha na spoun̄tit két.\n13. San̄télit Aotrou ann arméou hé-unan : ra vézô hén̄ hoc’h aoun hag hô spoun̄t ;\n14. Hag hén̄ a vézô da zan̄télidigez d’é-hoc’h ; ha da véan fazi, ha da garreg a harz évid ann daou dî a Israel ; ha da spî ha da gollidigez évid ar ré a choum é Jéruzalem.\n15. Ha kalz anézhô a vézô stoket, hag a gouézô, hag a vézô brévet, hag a vézo dalc’het er rouéjou, hag a vézô paket.\n16. Liamm va zesténi, siell va lézen é-touez va diskibien.\n17. Ha mé a c’hortozô ann Aotrou, péhini a gûz hé zremm ouc’h tî Jakob, hag é ken̄dalc’hinn er géd-zé.\n18. Chétu mé hag ar vugalé en deûz rôet ann Aotrou d’in, da arouéz ha da vurzud enn Israel, a-berz Aotrou ann arméou a choum war vénez Sion,\n19. Ha pa livirin̄t d’é-hoc’h : Én̄vorit ar gelc’hierien hag ann diouganerien, péré a zoroc’h enn hô strôbinellou : Eur bobl hag hén̄ na én̄vor két hé Zoué, évid ar ré véô d’ar ré varô ?\n20. Ha ken̄toc’h d’al lézen, ha d’ann desténi. Ma na gomzon̄t két hervez ar gér-zé, na vézô két a c’houlou min̄tin évit-hô.\n21. Ével tréménidi é vézin̄t war ann douar ; kouéza a rain̄t, hag hô dévézô naoun ; hag enn hô naounégez é savô droug enn-hô, hag é villigin̄t hô roué hag hô Doue, hag é séllin̄t ouc’h kréac’h.\n22. Hag hî a zellô ouc’h ann douar, ha chétu ar c’hlac’har, hag ann dévalien, ar fillidigez, hag ann an̄ken, hag ann amc’houlou a heûliô anézhô, ha na hellin̄t két tec’hout diouc’h ar reûsiou-zé.\nReûsiou a dlé kouéza War Israel.\n1. Er penn ken̄ta é oé skan̄véet douar Zabulon, ha douar Néftali : ha d’ann divez é oé pounnéréet war hen̄d ar môr enn tu all d’ar Jourdan, Galiléa ar brôadou.\n2. Ar bobl a valéé enn dévalien en deûz gwélet eur goulou-brâz : saved eo ar goulou, évid ar ré a choumé é brô skeûd ar marô.\n3. Paottet éc’h eûz ar vrôad, ha n’éc’h eûz két kresket al lévénez. En em laouénaad a rain̄t dira-z-od ével ma en em laouénéeur er médérez, ével ma trideur goudé ann tréac’h, pa ranneur ann dibourc’hou.\n4. Râk torret éc’h eûz géô hé véac’h, ha gwialen hé skoaz, ha gwalen hé heskiner, ével é deiz Madian.\n5. Râg ann holl zibourc’hou kémé-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/10&oldid=156538 »\nKemmoù diwezhañ degaset d'ar bajenn-mañ d'an 10 Meu 2020, da 12:08.


Er skol ! - Keit Vimp Bev\nE-leizh a beskedKroko Melen\nDegemerStalLevrioùLevrioù 0-5 bloazEr skol !\nHome / Levrioù / Levrioù 0-5 bloaz / Er skol !\nSellet er baner “An touseg koantik – Troioù-kaer Rouzig” zo bet ouzhpennet er baner.\n« Diouzh ar mintin e krog ar skol. Mont a ra an holl vugale da azezañ er c’hlas. (…) Ha te, pelec’h emañ da blas ? » Kerkent ha digoret al levr e komprener eo bet krouet al levr-mañ gant ur vrezhonegerez. Plijadur o devo ar vugale d’ober anaoudegezh gant al loenedigoù, Gwenn, Ivi, Eliaz, Perig ha Kaourintin, a-hed o devezh er skol, a dra sur !\nISBN: 978-2-86824-236-5 Rummad : Levrioù 0-5 bloaz Product ID: 1106\nArzourez livourez a vicher eo Anne Salaün, e Breizh emañ o chom. Diplom Skol vroadel uhel an arzoù-kaer he deus tapet ha plijout a ra dezhi ijinañ istorioù evit ar vugale. E 2008 he deus krouet tudenn Toupig, an arzhig graet gant danvez, oc’h implijout ar poltrediñ hag ar binvioù urzhiataerezh. Abaoe e kendalc’h da gontañ avanturioù Toupig gant Toupig war an aod e 2010 ha Toupig er sirk e 2011, evit brasañ plijadur ar re yaouankañ ! http://www.annesalaun.fr/Anne_Salaun/Bienvenue.html\nDeuit da zizoleiñ bed al levr Er skol ! gant fichennoù, skeudennoù, skritelloù, tikedennoù… Kement-mañ a c’helloc’h PELLGARGAÑ DIGOUST evit deskiñ dre ar blijadur a-drugarez da labour Patrick Béchard hag Anne Salaün : http://www.webklas.org/spip.php?article376\n2014, 20 p., ment 290 x 200 mm\nRoit an ali kentañ war “Er skol !” Cancel reply\n€8.00 Gouzout hiroc'h


Er hombat spirituel/Chapistre 01 - Wikimammenn\nEr hombat spirituel/Chapistre 01\n◄ É petra e consiste er berfection a grechéneah ; eit en devout hi, ret é combattal, hac eveit douguein er victoér ér hombat-zé, puar tra zou necessær. Ag en difiance a hanomp hun hunan. ►\nHanni ne vou couronnet, ma n’en d’eus combattet erhat. 2 Tim 2\nMar fal deoh, ô inean crechén, arriue bet-ac er blein ag er berfection a bebani é conze en aviel, hac hum joentein doh Doué en ur fæçon ma tehet de vout ur memb isprit guetou, ret é, eveit donnet de bèn én un dra pehani e zou er vrassan hac en noplan e eller chongeal, ma ouïehet de guetan petra é er veritable ha parfæt santeleah.\nBout e zou ré én ur gonsiderein er vuhé spirituel a zianvès hemp quin, e ra dehi consistein ér penigenneu a gorf, èl é touguein ur cilice, é quemer en disciplin, é yeunein hac é hober mortificationeu aral.\nHilleih, ha drès er real er merhet, e chonge bout vertuus-bras, a p’ou dés quemeret en accustumance de laret pedenneu hir, de glèuet hilleih a overenneu, d’assistein én office divin pèn-d’er-ben, de chom pêl amzer én ilis, ha de gommunien liès.\nBout zou memb émesq er ré e chervige Doué er stad a gloéregueah, ré e gred é ma assès, aveit bout parfæt, bout fidel d’er hœr, cârein er retraite hac er silance..., hac èl-cé lod e laqua er berfection é unan ag en exerciceu-zé, lod aral én un aral ; mæs certæn é penaus en um drompant ol, rac en œvreu a zianvès él nen dint meit dispositioneu eit donnet de vout parfætemant santel, pé fréh ag er santeleah parfæt, n’eller quet laret éma én œvreu-zé é consiste er berfection a grecheneah hac er gùir santeleah.\nMoyanteu puissant int aveit donnet de vout é gùirioné spirituel ha parfæt ; hac a pe rer usage a nehai guet avis, chervige mat e rant de vortifiein en natur perpet lache aveit er mat, ha perpet a volanté vat eit en drouc ; de bellat en tantationeu ha de zihoal doh laceu hun anemis quemun, ha d’en dout anfin guet en tad a visericorde er secourieu peré e zou necessær d’en ol tud juste, principalemant d’er ré e gommance.\nFreh excellant int ehué ag ur vertu bras en dut parfætemant santel ha spirituel, rac int e hoal-dræte ou horf, pé aveit er punissein a é zirangemanteu passet, pé aveit en humiliein hac el laquat de bléguein d’é Grouéour. Cârein e rant er silance hac er vuhé dissorb, pêl doh er foul, aveit hum hoarantein doh en distéran fauteu hac hum antretenein hemp guin én Ean guét en Ælé. Hum laquat e rant d’ober œvreu mat ha de chervigein Doué ; pedein e rant ; meditein e rant ar vuhé ha passion hur Salver, non pas dré un isprit a guriosité, na rac ma cavant én dra-zé ur blijadur sansibl benac ; mæs dré en desir d’hanàuein gùel ag un tu, misericorde en eutreu Doué, hac ag en tu aral, ou ingratitude ; d’um zouguein muioh mui de gârein Doué, ha d’en hum gasaat int-memb ; de heliein hur Salver, en ur zouguein é groéz, en ur renonciein d’ou volanté prope, en ur dostat d’er sacremanteu, hemp intantion er bet quin meit d’inourein Doué, d’hum joentein stertoh doh-t’hou, d’hum fortifiein davantage einep d’er puissanceu ag en ihuern.\nEr hontrel e arriue guet tud ponér hac imparfæt peré e laqua ou devotion én œvreu a zianvæs ; rac liès caus int dehai de hum gol, hac hilleih mui a zomage e rant dehai eveit pehedeu memb : nen dé quet nen dint mat a nehai ou hunan, mæs rac ma rant goal-usage a nehai. Int e zalh ar nehai en ur fæçon ma ancoéhant er sourci a ou interior, int e lausq ou halon libr de heli hé inclination, hac én danger de goueh é laceu er goal-speret. Ha nezé en esprit trompus-zé é uélet é tivarchant diar en hent mat, n’ou solite quet hemp quin de gontinuein guet plijadur ou exercice ordinær, mæs ean e zegas dehai hilleih a chongeu væn ar blijadurieu er Baraouis é pehani e chongeant bout dejà émesq en Ælet ha jouissein a bresance en eutru Doué. Ean en dès memb er malice, a pe rant én oræson, de laquad en hou fèn chongeu forh-ihuel, ré curius hac agréabl, eit, a p’ou devou én ur fæçon benac, ancoéheit er bed hac en treu ag en doar, ma havalou guetai bout sàuet bet lein en Ean.\nMæs a pe seller bihan dra doh er fæçon ma hum gomportant, é uéler penaus é fariant ha péh quer pêl int doh er berfection ihuel-zé e glasquamb ; rac é quement tra zou ol, bras ha bihan, n’ou dès quin desir meit de vout istimetoh aveit er real ; ne heliant meit ou chonge ; ne rant meit ou volantè ; ha dal a fæd ol er péh ou sèl, ou deulegat e zou perpét digueor eit spiein ha controlein actioneu er real. Mar toucher quer bihan èl ma cârehet doh er reputation væn-zé e chongeant ou devout abarh er bed, hac a behani émant forh-jalous ; mar bé ordrenet dehai lezel certein pratiqueu a zevotion doh peré émant accustumet, hum droublein hac hum nehancein e rant estrange. Doué ean-memb aveit ou desquein d’en hum hanàuein, ha discoéin dehai er gùir hent a berfection, mar degas dehai trebilleu, clinhuedeu, persecutioneu cruel, peré e zou en approqueu er ré surran a fidelité é serviterion, ha peré n’arriuant jamæs hemp é ordre pé é bermission, gùélein e rer nezé ou interior couciet bet en don dré en orgùeil a behani éma carguet.\nNe vern petra arriue durant er vuhé-man, mat pe droug, ne ouïant a nehai petra-é hum ober doh volanté Doué, hum humiliein édan é zourn ol buissant, pléguein d’é jugemanteu peré zou quer juste el m’emant segret ha drest isprit mab dein ; pétra-é hum zeval izéloh aveit en ol, revé exampl Jesus-Chrouist ; petra-é cârein ou anemiset a beré un Doué quer mat e hum chervige non pas hemp quin eit ou salvedigueah, mæs hoah eit ou ferfection ér vuhé-man. Er peh zou caus dehai bout perpet ér brassan danger de hum gol ; rac er garanté disordre ou dès doh-t’hai ou hunan ha doh ou actioneu a zianvæs, peré dré ou natur e zou forh vat, e ra dehai hum hlorifiein a nehai, hum sellet avancet mat én hent a berfection, condanein ou nessan ; ha forh liès en orgùeil ou dall quement m’ema ret cavouét ur græce extraordinær a ziarlué eit ou honvertissein.\nEhué en expériance a zisque demp n’en dé quet quen diæz convertissein ur pehour disclériet, èl ur pehour en um ziguis hac en um guh exprès doh-t’hou é hunan édan en apparance ag er vetru. Hui e gompren erhat breman penaus er vuhé spirituel ne gonsiste quet én ol treu-zé a beré hun nés conzet, ma ne vant consideret meit a zianvæs : consistein e ra hemp quin é hanànein madeleah ha brastæt infini en eutru Doué, hac é santein ar un dro hun izeldæt-ni hac hun inclination eit en droug ; é cârein Doué ha doh hum gassat ni-memb ; é soublein non pas hemp quin édan-d’hou, mæs édan en ol a balamor dehou ; é renonciein agrén d’hun volanté prope, eit heliein é hani, ha drès peb tra é hober en treu-zé eit er gloer hemp quin a é hanhue beniguet, hemp intantion er bet quin meit de bligein dehou, dré er ræson hemp quin ma venn ha ma verite bout câret ha cherviget guet en ol.\nEn dra-zé é e lar el lézen ag er garanté e zou bet laqueit é calon er ré juste dré er Speret-santel ; ér fæçon-zé é pratiquer er renonci hont a hanamp hun hunan recommandet quement dré hun Salver én aviel : en dra-zé é e rant é yahue quen agreabl hac er béh e ra de zouguein quer scan ; én dra-zé é consiste en aboeissance parfæt en dés anseignet perpet demp er mæstre divin-zé ha dré é gonzeu ha dré é exampl. Pe fal deoh enta arriue bet-ac er blein ag er berfection, ret é gober ur brésel continuel deoh hou hunan, ha laquat poén de zistrugein hou coal inclinationeu er ré distéran memb. El-cé ret é absolumant um breparein de zihuen ha bout resolus ha courajus ér hombat : rac hanni ne vou couronnet, meit goudé en devout combattet guet courage.\nMæs chonget penaus èl n’en dès brésel er bet rustoh aveit hena, p’en de gùir en ur gombatal einep d’omb hun hunan, é ma ni hun hunan é en anemis e zihuen doh-omp : (de laret é er fragilité a hun imur, er fallanté a hun halon, hur fal accustumanceu, hur goal inclinationeu) nen dès victoér er bet ehué agréaploh de Zoué, na gloriussoh d’en hani en dès douguet er victoér ; rac piue-benac en dès er gourage de vortifiein é hoal-inclinationeu, d’ou feahein, de zrastein bet-ac en distéran boulge a é volanté ; hennéh e ra un œuvre agréaploh dirac Doué étal pe zispennehai é gorf guet tauleu dichiplin, étal pe yeunehai rustoh eveit en hermitet ancien, étal pe gonvertissehai memb un nombre bras a beherion.\nHac én effet, a pe voa sellet erhat en treu én hæ ou hunan, deusto ma ra en eutru Doué hilleih mui a stad a gonversion un inean eveit a vortification un desir disordre benac, peb-unan neoah e zeli laquat é ol boén ha sourci é hober er péh e oulen Doué guetou é particulier. Hama er péh e oulen Doué drès pep tra é, ma vou labouret a zevri de laquat er goal-imurieu de bléguein ; hac en dra-zé e blige davantage dehou, eveit pe vehai rantet dehou ur chervige benac hilleih consideraploh, guet ur galon pehani ne vehai quet agrên dehou.\nBreman enta ma ouïet petra é er berfection a grechéneah, ha penaus aveit arriue bet-hi, é ma ret teoh quemer er resolution d’ober ur brésel continuel énep deoh hui-memb, hum bourvayet quênt commance a buar tra, èl a armeu hemp peré é ma impossibl deoh gouni ér hombat spirituel-zé. Er puar tra-zé e zou en difiance a hanoh hui-memb, er gonfiance é Doué, en usage vat a buissanceu hou corf hac a ré hou inean, hac er bedèn. Ni e gonzou a nehai, guet secour Doué, én ur fæçon splan ha berr ér chapistreu e yan de scrihue.\nAdtapet diwar « https://br.wikisource.org/w/index.php?title=Er_hombat_spirituel/Chapistre_01&oldid=101729 »\nKemm diwezhañ d'an 12 Mae 2017 da 15:59\nKemmoù diwezhañ degaset d'ar bajenn-mañ d'an 12 Mae 2017, da 15:59.


Lanneier an Argoad - Metoù dreistordinal - Ar glad naturel - Dizoleiñ - Parc naturel régional d'Armorique\nVous êtes dans : Accueil >\tDizoleiñ >\tAr glad naturel >\tMetoù dreistordinal >\tLanneier an Argoad\nLanneier an Argoad\nHiziv lanneier an Argoad a c'holo c'hoazh ouzhpenn 8700 kantar war diriad ar Park, dreistholl war ar Menez C'homm hag ar Menezioù Are. Er Menezioù Are tost da 40% a lanneier a vez kempennet dre sikourioù kinniget 'barzh framm oberoù Natura 2000.\nAl lanneier, douaroù ha dremmvroioù a vez goloet gant plant ha geot disheñvel. Seblantout a reont bezañ naturel, koulskoude al lanneier a zo bet stummet ha kempennet gant mab-den. Al lanneier a gaver en Argoad a zo ar pezh a chom deus ar c'hoadeier orin a zo bet difraostet; ne chom un takad nemetañ war ar Menezioù Are war griboù ar C'hragoù.\nLoc'het eo bet an difraostañ da vare an Nevezoadvezh ar Maen* betek an XVIIIvet kantved dindan levezon menec'h manatioù ar Releg ha Landevenneg.\nDoareoù da labourat an douar (lod anezho a vez implijet c'hoazh evel ar marradeg, al labour-douar war suilhadegoù, ar falc'hat, temzat ar peurioù) koulz hag an digoadañ o deus krignet an douar ha tamm-ha-tamm an douaroù a zo deuet da vezañ treutoc'h-treutañ.\nAn douaroù treut a vez goloet gant al lanneg hag ar plant a gaver ar stankañ ennañ ar brug a vez mesket gant gramineged ha plant koudask evel al *lann-ki. Hervez torosennadur an douaroù e vez disheñvel ar glebor ha diwar-se ez eus muioc'h pe nebeutoc'h a vleuñv. Graet e vez un diforc'h etre\nAl lann grin dindan *brug-melen ;\nAl lann damc'hleborek gant *brug-melen ha *brug-ruz . Al lann-se a gaver ar muiañ en Argoad ;\nAl lann gleborek goloet dreistholl gant brug-kroaz.\nLanneier gleborek-tre a vez graet lanneier taouarc'hek anezho. Ar *man-taouarc'h a gresk enno.


Histoire d'une fille de ferme - Wikipedia\nHistoire d'une fille de ferme (Istor ur vatezh) zo un danevell c'hallek gant Guy de Maupassant hag a voe embannet en 1881.\nKentañ ma voe embannet a voe d'ar 26 a viz Meurzh 1881 er Revue Politique et littéraire, anvet ivez Revue Bleue.\nTostik miz goude e voe adembannet gant Havard en dastumad La Maison Tellier, deuet a zindan ar wask d'an 21 a viz Ebrel 1881.\nRose zo matezh en ur vereuri. Jacques zo mevel, ha klask a ra kousket ganti. Evit se e rank touiñ dimeziñ dezhi. Setu Rose dougerez ha kuit Jacques, hep kenavo.\n↑ Ar skrid gallek : \nAdtapet diwar « https://br.wikipedia.org/w/index.php?title=Histoire_d%27une_fille_de_ferme&oldid=1813817 »


Lañset eo eil koulzad Tuto Breizh !\nPublié le 25/09/19 9:29 -- mis à jour le 25/09/19 09:29\nLañset eo eil koulzad Tuto Breizh ! Kit war-lerc’h Juliette evit deskiñ penaos fardañ amanenn giz gwechall !\nTuto Breizh 'zo un abadenn savet gant Brezhoweb. Er gelaouenn-mañ e kinnig Juliette Roger deomp dizoleiñ Breizh dre he daoulagad, reoù un europeanez yaouank en em gavet nevez zo e Penn-ar-Bed !\nDa welet war Brezhoweb :


Stumm eus an 24 Meu 2010 da 19:06\nStumm eus an 9 Meu 2010 da 09:29 (kemmañ)\nStumm eus an 24 Meu 2010 da 19:06 (kemmañ) (dizober)\nSoñjet 'vez dioustu d'ar c’houpladoù [[bombard]]/[[binioù kozh|binioù]] pa 'vez soñjet da sonnerezh Breizh. Memes ma ‘z eo ar binviji se brudet, dreist-holl e Breizh-Izel, ne vez ket implijet nemet ar binviji-mañ.\nGwechall an telenn a oa implijet ivez, dreist-holl gant duked Breizh. Met ne deus ket leusket kalz a roudoù goude mare an duked. E-penn kentañ ar bloavezhioù 1950, [[Alan Stivell]] hag e zad [[Georges Cochevelou]], heuliet gant reoù, o deus labouret evit ma vije addigaset er bro. Anavezet eo hiziv an deiz dindan anv an [[telenn keltieg]].\nE-pad an XIXvet kantved, an [[accordeoñs diatonek]] hag an [[dreujenn-gaol]] a zo bet treuzgaset e Breizh. Plijet eo bet an dud gant ton chalerus an [[dreujenn-gaol]] ha dre ma c’helle kemmer plas an diskann e-barzh ar c'hann ha diskann.\nAdtapet diwar « https://br.wikipedia.org/wiki/Dibar:MobileDiff/689486 »


ehan - Wikeriadur\nehan /ˈe(h)ːãn/ gourel (liester : ehanoù)\nPezh a reer pa baouezer gant un ober\nUn ehan, hag e klevan anezhi oc'h huanadiñ :\n- Aet eo kuit ma gwaz abaoe daou zevezh... — (Yann Gerven, Brestiz o vreskenn, Al Liamm, 1986, p. 12.)\nober udb hep ehan : hep paouez\nPoan dezhañ o chom bev, o krenañ d'an disterañ mouchig avel, tost da vervel hep ehan. — (Goulc'han Kervella, Brezel ar Rigadell, Al Liamm, 1994, p. 7.)\nLakaat un ehan: ober un ehan\nLakaat a reas un ehan, e-keit ha ma 'z ae ar breur yaouank d'e blas. — (Youenn Drezen, Sizhun ar Breur Arturo, Al Liamm, 1971, p. 71.)\nD'ar c'houlz-se end-eeun e voe lakaet un ehan war o frederiadennoù gant un trouzig dibar. — (Jakez Konan, Lannevern e kañv ha danevelloù all, Al Liamm, 1980, p. 40.)\nOber un ehan : paouez da gerzhout\nPa rejont un ehan e reas ivez, tost a-walc'h dezho evit klevout petra e oant o lavarout. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 99.)\ngalleg : arrêt (fr) , cessation (fr)\ngalleg : détente (fr) , repos (fr)\ngalleg : arrêt (fr) , halte (fr) , station (fr)\nAdtapet diwar « https://br.wiktionary.org/w/index.php?title=ehan&oldid=299915 »\nKemmoù diwezhañ degaset d'ar bajenn-mañ d'an 19 Mez 2020, da 11:43.


Republik Soviedel München - Wikipedia\nRepublik Soviedel München\nUr Republik Soviedel berrbad e oa Republik Soviedel München (alamaneg: Münchner Räterepublik) bet savet e Bavaria en Alamagn e 1919 e-lec'h Republik Weimar. München e oa kêr-benn ar Republik.\nBanniel Republik Soviedel München\nSkoed ardamez Republik Soviedel München\nD'ar 7 a viz Du 1918, deiz-ha-bloaz Dispac'h Rusia e voe disklêriet e oa Bavaria ur "Stad Dieub" gant Kurt Eisner, ezel eus Strollad Sokialour Demokratel Dieub Alamagn (USPD). Gant an disklêriadur-se e oa bet lakaet fin da roueelezh an Tiegezh Wittelsbach hag a oa bet o ren war ar vro e-pad hogozik 700 vloaz. Da heul e oa bet anvet Eisner da Vinistr-Prezidant Bavaria. Sevel a reas a-du gant ur "Republik Sokialour", met hep mont war hent ar Volchekived e Rusia ha diklêriañ a reas e vefe gwarezet gwirioù ar perc'hentiezh prevez.\nReiñ a reas Eisner e zilez goude ma oa bet kollet ar mouezhiadegoù gant e strollad ha d'ar 21 a viz C'hwevrer 1919, o vont da'r parlamant evit reiñ e dilez ez-ofisiel, e oa bet lazhet gant un taol-pistolenn gant Anton Graf Arco-Valley, hag a oa bet nac'het outañ dont da vezañ ezel eus ar Gevredigezh Thule war digarez e oa yuzevez e vamm. Lakaet a reas reuz ar gwalldaol-se e Bavaria ha pa oa bet klevet e oa bet trec'h an Dispac'h Soviedel e Hungaria e oa bet roet lañs d'ar gomunourion ha d'an anarkourion da dapout ar galloud.\nD'ar 6 a viz Ebrel e oa bet disklêriet ar republik Soviedel, da gentañ penn renet warni gant izili eus USPD evel Ernst Toller ha gant anarkourion evel Erich Mühsam ha Gustav Landauer. Toller, avat, ur barzh anezhañ, ne oa ket ur mailh war ar politikerezh ha ne deuas ket a-benn da lakaat urzh e München.\nDibabet fall e oa bet meur a ezel eus ar gouarnamant ha mont a reas da get a-benn c'hwec'h devezh ha staliet e oa bet ar c'homunour Eugen Levine e penn ar gouarnamant.\nKregiñ a reas Levine da lakaat e pleustr ur politikerezh komunour, evel da skouer kenkizañ ranndioù cheuc'h evit o reiñ d'ar re n'o doa ti ebet ha lakaat al labouradegoù dindan beli al labourerion/ezed. Raktresoù a oa bet savet gantañ ivez evit paouez da implijout bilhedoù-arc'hant ha da adstummañ an deskadurezh met ne oant ket bet lakaet e pleustr.\nNac'hañ a rae Levine kenlabourat gant al Lu ofisiel ha savet e oa bet gantañ ul Lu all anvet al Lu Ruz (Rote Armee) gant Rudolf Egelhofer en e benn, diwar skouer Lu Ruz Rusia Soviedel. Meur a zen dilabour a deuas da gemer perzh el Lu Ruz evit reiñ o skoazell d'ar gouarnamant dispac'hel hag a-benn nebeud e oa 20.000 soudard. Kregiñ a reas ar Warded Ruz da herzel tud a savas a-enep d'an dispac'h ha d'an 29 a viz Ebrel 1919 e oa bet lakaet d'ar marv eizh den tamallet da vezañ spierion evit an tu-dehoù ha lazhet e voe ivez skretourez ar Gevredigezh Thule.\nNebeudig war-lerc'h, d'an 3 a viz Mae 1919, Lu Alamagn (lesanvet "Gwarded Wenn ar Gevalaouriezh" gant ar gomunourion) a oa bet trec'h ouzh ar gomunourion goude un hir a vrezel er straedoù ma varvas en tu-hont da 1.000 den hag a stourmas evit ar difenn ar gouarnamant sokialour. Harzet e oa bet ouzhpenn ur 700 den all ha lakaet d'ar marv gant an arme, en o zouez Levine, bet tamallet evel treitour.\nLenin: Kemennadenn degemer evit Republik Soviedel Bavaria\nAdtapet diwar « https://br.wikipedia.org/w/index.php?title=Republik_Soviedel_München&oldid=1815208 »\nDernière modification le 14 Kzu 2018, à 07:35\nKemmoù diwezhañ degaset d'ar bajenn-mañ d'an 14 Kzu 2018, da 07:35.


30 Meurzh 2018\nAr Redadeg a zo é tostaat. Get un nebeut tud hon eus komañset labourat war an darvoud-se a dremeno e bro an Alre d'ar merc'her 9 a viz Mae.\nUr raktres a-feson evit tout ar c'hlasoù hag ar skolioù e brezhoneg er vro da ziskouez pegen bev eo ar yezh dre-mañ. https://www.youtube.com/watch?v=HRnGUhHPtfA\nKavout a raec'h euriadoù tremen e pep bourc'h da heul :\nSonenn ofisiel a zo da gavout war al liamm-se.\nLec'hienn internet ar Redadeg


30 a viz Kerzu 1923\nMissenträsk e Kumun Skellefteå\n17 a viz Even 2004\nPriz lennegezh Kuzul an Norzh 1980 gant Vredens barn\nSara Lidman (30 a viz Kerzu 1923 e Missenträsk e Kumun Skellefteå - 17 a viz Even 2004 en Umeå) a oa ur skrivagnerez svedat.\nGanet e voe e kêriadenn Missenträsk e norzh Kumun Skellefteå, ha desavet e voe er Västerbotten, e norzh Sveden. Studiañ a reas e skol-veur Uppsala met ne gasas ket he studioù da benn peogwir e voe tapet gant an droug-skevent. Brudet e teuas da vezañ gant he romant Tjärdalen. Ennañ hag e Hjortronlandet e pled gant dodenn an arallekadur hag an digenvez. En he romantoù e skrivas ivez diwar-benn buhez start kouerien baour rannvro Västerbotten en XIXvet kantved. He doare da skrivañ e voe levezonet gant rannyezhoù hag ar Bibl.\nOuzhpenn skrivañ romantoù e voe oberiant war an dachenn bolitikel. Sevel a reas a-enep Brezel Vietnam (beajiñ a reas da Norzh Vietnam hag e kemeras perzh e lez-varn Russell) hag ivez a-enep an apartheid e Suafrika. Sevel a reas a-du gant harz-labour ar vengleuzierien e norzh Sveden, hag e voe oberiant en emsav komunour ha war dachenn difenn an endro. Goude 1977 e skrivas pemp romant ma kont trevadenniñ norzh Sveden enno.\nBära mistel, 1960\nJag och min son, 1961\nMed fem diamanter, 1964\nMarta, Marta, 1970\nDin tjänare hör, 1977\nVredens barn, 1979\nNabots sten, 1981\nDen underbare mannen, 1983\nLifsens rot, 1996\nOskuldens minut, 1999\nKropp och själ, 2003\nAdtapet diwar « https://br.wikipedia.org/w/index.php?title=Sara_Lidman&oldid=1965792 »


La Varenne - Wikipedia\nArabat droukveskañ gant Varenne, Varennes, pe Varennes-sur-Loire.\nKember an adstêr Diwazh a-zehoù hag al Liger a-gleiz, gant kêriadenn La Varenne en diadreñv.\n47° 18′ 48″ Norzh\n1° 19′ 15″ Kornôg / 47.3133333333, -1.32083333333\nkreiz-kêr : 64 m\nbihanañ 1 m — brasañ 82 m\nLa Varenne a zo ur gumun c'hall gozh e departamant Maine-et-Loire e rannvro Broioù-al-Liger. Abaoe miz Kerzu 2015 eo un darn eus kumun nevez Orée-d'Anjou.\n4.1 Melestradurezh kêr\n8 Daveennoù ha notennoù\nUr gumun eus Norzh ar Mauges e oa La Varenne, etre ribl su al Liger hag an Diwazh, war an harzoù etre departamantoù Maine-et-Loire ha Liger-Atlantel, war-hed 25 km diouzh Naoned er c'hornôg, 15 km diouzh Ankiniz er reter ha 70 km diouzh Añje er reter.\nChamptoceaux e Maine-et-Loire, Bargazh, Chapel-Baz-Meur, Keller hag Oudon e Liger-Atlantel eo ar c'humunioù amezek.\nK La Varenne R\nHervez ar rummadur savet gant EBSSA e 1999 e oa La Varenne ur gumun diwar ar maez unpol hag a zo lod e tolead kêr Naoned hag e takad kêrel Naoned-Sant-Nazer (gwelet ar bajenn Kumunioù Liger-Atlantel) daoust dezhi bezañ en departamant Maine-et-Loire.\nEnt-istorel emañ La Varenne e-barzh Marzoù Breizh-Anjev (a ya eus takad Champtoceaux betek Montfaucon), er Mauges.\nEn Xvet kantved e voe aloubet tiriadoù nevez gant Foulk Nerra hag astenn a reas Anjev er C'hornôg betek ar stêr Diwazh hag er Su dre aloubiñ ar Mauges.\nEr par tiriadel, gwirel ha politikel e kleve La Varenne ouzh dugelezh ha kontelezh Anjev.\nEr par relijiel e chomas parrez La Varenne e dalc'h eskopti Naoned betek an Dispac'h Gall, evel Champtoceaux, Beuzid-an-Doured, Landemont, Liré, Montfaucon hag un nebeud kêriadennoù anjevat all. En 1790 e voe staget an holl gumunioù-se war-bouez Beuzid-an-Doured ouzh eskopti Añje hag ouzh an departamant nevez Maine-et-Loire.\nMelestradurezh kêr[kemmañ | kemmañ ar vammenn]\nRoll maered La Varenne\nMeurzh 2014 → bremañ Jean-Charles Juhel\nMeurzh 2008 Meurzh 2014 Daniel Pinier\nMeurzh 2001 Meurzh 2008 Bernard Staub Ijinour stlennegour\nEtrekumuniezh[kemmañ | kemmañ ar vammenn]\nEzel eo ar gumun eus communauté de communes du canton de Champtoceaux, ezel eus sindikad kemmesk Pays des Mauges eo zoken.\nKastell La Varenne savet adal 1840 gant an tiegezh De La Bourdonnaye. Enskrivet e voe evel monumant istorel e 1992.\nGeorges Brassens en deus kanet ur ganaouenn diwar-benn La Varenne.\nRoll kumunioù Maine-et-Loire\n↑ (fr) EBSSA, aozadur EPCI kanton Champtoceaux (244900783), lennet d'an 3 Here 2013\n↑ (fr) Kastell La Varenne e lec'hienn ministrerezh ar sevenadur\nAdtapet diwar « https://br.wikipedia.org/w/index.php?title=La_Varenne&oldid=1779381 »\nKumunioù kozh Maine-et-Loire\nKemmoù diwezhañ degaset d'ar bajenn-mañ d'an 30 Kzu 2017, da 23:23.


Ar breur hag ar c’hoar (Kenteliou hag istoriou a skuer vad) - Wikimammenn\nAr breur hag ar c’hoar (Kenteliou hag istoriou a skuer vad)\nOberennoù damheñvel pe handelvoù all zo ivez, gwelout Ar breur hag ar c’hoar.\nA. Lefournier ha Ian Salaun, 1889 (p. 255-262)\n◄ Merzerien ar Japon Ar breur hag ar c’hoar Maro eur Breizad ►\nAr Breur hag ar C’hoar.\nSetu ama petra leverer divar benn unan euz an dudchentil a voa condaonet da goll ho buez e kichen ker Alre tost da zantez Anna Vened.\nAn Aotrou cont Turgis, dijentil iaouanc eus a gichen Guenet, a voa etouez an noblans en em gannas e Kiberon evit ho roue. Destumet eno etre ar mor hag arme ar Republic, teir guech hag ouspen creoc’h evitho, e voue red dezo en em rei, pe vervel. Casset e vouent da Alre, ha laket evel bandennou denvet en ilizou a bere e voa gret prizoniou.\nEno e vouent condaonet d’ar maro, hag ac’hano e tennet eur vanden bemdez hag a gunduet da barc ar Verzerien, eleac’h ma ho lazet gant tennou. An dudchentil-ze a voa lod anezho pell a voa dindan an armou, hag ho zud en ho maneriou a voa nec’het bras gantho dre ne vouient ket peleac’h edont, ha ne recevent kelou ebet digantho.\nAn Aotrou Turgis en doa kuitet tri pe bevar mis a voa maner an Theix, eleac’h m’en doa lezet he vam, intanvez eur pennad a voa, he c’hoar euz ar memez oad gantha, hag eur giniterv dezan, minorez savet eno gant an Itron Turgis e kichen he merc’h. Abaoue ma voa eat en hent, ar c’hont iaouanc n’en devoa digasset kelou ebet d’he vam. Evelse calon ar vam gez a voa serret gant an nec’hamant couls ha calonou ar c’hoar hag ar giniterv.\nTremenet oa emgann Kiberon, hag an itron nag he diou zemezel n’o doa ket clevet pe a voa an Aotrou Turgis eno pe n’edo ket ; n’o doa ket clevet ken nebeut petra vije great oc’h ar brizonerien kemeret eno. An eil nosvez goude an emgann-ze e rea eun amzer spontus. An avel a soroc’he hag a lakea pep tra da stracal. Eur glao diluch a goeze ; tan ha curun a rea bep en amzer.\nE maner an Theix, an Itron hag an diou zemezel a voa en eur zal, melconiet meurbet. Scrija a reant o clevet an amzer. Ar vam gez e devoa couls lavaret collet ar guelet kement a zaelou e devoa scuillet o sonjal en he map, gant aoun na vije digouezet droug gantha.\n— Va map paour, peleac’h ema ? emezhi o clevet an ti o stracal gant an avel.\n— Allas ! va mam, eme ar verc’h, ne allomp ket her gouzout, mes pedomp ar Verc’hez evithan. Va mam ger, dont a rai en dro ; Doue ne lamo ket ho map diganeoc’h.\n— N’hoch eus recevet goal gelou ebet ? eme an nizez.\n— Nan, eme an Itron, nan, va bugale. Mes ar pez am laz eo defot receo eur c’helou bennag, mad pe fall.\nNeuze en em lakejont ho zeir d’an daoulin da lavaret an Ave, maris stella.\nEur mevel a deuas neuze er zal da gempen an daol evit coan. Ar mevel-ze a voa ed he amzer en ti ; fidel evel eun alc’huez. Caret a rea cals he vestrez hag he bugale, hag ep aoun ebet ec’h ellet fiziout peptra enha. Evelse ive e veze lavaret dirazhan ar pez ne vije ket credet lavaret dirag mitizien all. An Itron a c’houlennas outhan :\n— N’oc’h eus clevet kelou ebet, Alan ?\n— Kelou ebet, Itron ; ne ouzeur ket c’hoas petra vezo gret oc’h an dudchentil so prizonerien en Alre.\n— Petra vezo great outho a gaf deoc’h, eme an nizez ?\n— Petra vezo great ? eme ar verc’h ; ho lacat d’ar maro sur ; n’eus ket izom da c’houlen.\nAn Itron a iea ive da lavaret he ger ; mes ne devoue ket a amzer. Eun taol cloc’h a glefjont e dor ar pors, hag a lakeas ho c’halon da zridal, hag ho zeir e safjont ker buan en ho za.\n— Va breur eo, eme ar verc’h iaouanc ; me hen anavez dioc’h an taol cloc’h. Ar c’hi ive pehini en doa harzet da genta a glevent o iudal gant ar joa hag oc’h ober lit d’an hini a voa e toul an nor.\nAlan a ieas buan da zigeri, hag eur momet goude, an Aotrou cont Turgis a voa er zal e kichen he vam, he c’hoar hag he giniterv. N'em eus ket izom da lavaret pebez levenez a voue eno. An Itron a voa evel p’e divije collet he skiant gant ar joa da veza cavet he map. Rei a rea a bep seurt gourc’hemennou d’he merc’h, d’he nizez, d’ar mevel evit lacat poursach pep tra er maner en eun doare dereat da zigemeret ar c’hont iaouanc.\nPell a voa n’oa bet er maner pred ebet kel laouen ha ma voue coan an nosvez-ze. N’hor c’huitai mui, ha ne ket-ta ? a lavare bep en amzer an Itron d’he map. Hi hag he nizez ne zonjent ket hirroc’h evit er joa o devoa o velet ar c’hont iaouanc deut en dro d’ar maner. Mes e creiz al levenez-ze ar c’hont iaouanc he unan n’oa ket dinec’h avoalc’h, hag he c’hoar pehini a vele hirroc’h evit he mam hag he c’hiniterv, a vele avoalc’h an nec’hamant-ze scrivet var dal he breur. Ar breur hag ar c’hoar a voa ganet ho daou var eun dro, ha ker bras oa an henvelidigez entrezho ma vije bet diez anaout an eil dioc’h egile anezo panefe ho guiscamant. A hent all e vije lavaret n’o devoa nement eur memez calon hag eur memez ene, hag evelse brema ive ar c’hoar a zante en eun doare bennag ar pez a dremene e speret he breur.\nPa oa deut unneg heur, ar vam, goude beza laket he map da lavaret dezhi abenn diou pe deir guech kement a voa digouezet gantha abaoue m’oa eat euz ar gær, her pedas da vont da gousket. Rag, emezhi, izom avoalch oc’h eus da eana goude kement a dregas, a boan hag a nec’hamant oc’h eus bet en derveziou-ma. Ar c’hont a zaoulinas evit caout benediction he vam, ha neuze en em dennas d’he gampr. An Itron hag he nizez a ieas ive da gousket laouen bras. Mes ar verc’h iaouanc hag ar mevel mad pehini ive en doa, evel an demezel, santet e voa c’hoas eun dra bennag oc’h ober nec’h d’ar c’hont, ne zonjent ket mont da gemeret repos.\nAn demezel a ieas goustadic da gichen dor cambr he breur, hag ac’hano ep en em ziskuez dezan, her guelas var he zaoulin o pidi. Eul levr a voa etre he zaouarn, hag e save eun tamic he vouez. He c’hoar a dosteas he scouarn da zilaou, hag e clevas petra a lenne… Pedennou an agoni ! Ne devoue ket ar galon da vont da goms outhan, hag ez eas d’he c’hambr mantret. Eun nebeudic goude e teuas Alan da skei var he dor.\n— Demezel gez ! Saveteit ho preur ! C’hui epken a ell hen ober.\n— Petra zo ? Petra zo c’hoarvezet gant va breur ?\n— Oh ! ma c’houfac’h, demezel baour ! Ho preur a ia d’ar maro ! An dudchentil kemeret e Kiberon so barnet d’ar maro er mintin-ma en Alre, ha varc’hoas da c’houlou deiz e vezint fuzillet !\n— Ha va breur a dle mervel ive ?\n— Ho preur so condaonet evel ar re all. Var he c’her eo lezet da zont da velet he vam. Mes roet en deus he c’her da vont d’ar maro varc’hoas vintin. He c’her ! demezel.\n— He c’her ! he henor ! eme ar c’hoar gez ! Mes penaus he zavetei !\n— An Aotrou Cont ne vanco ket d’he c’her. Gourc’hemennet en deus din derc’hel prest he varc’h hag he zihuna abenn peder heur. Me zo redet da di Gildas ar merour, hag hen en deus, en eur vouela, lavaret din ar pez a gontan deoc’h.\n— An demezel a reas eur zonch hag a lavaras d’ar mevel :\n— Va breur ne dai ket d’ar maro ; n’hen dihunit ket ; mirit na vezo trouz ebet en ti epad an noz ; me gemer an afer em c’harg.\n— Miret a reot outhan da vont, demezel ?\n— Doue n’en deus ket he zigasset d’am mam evit he lamet diganthi. It, ha grit ar pez am eus lavaret deoc’h.\nAlan en em dennas, hag an demezel Turgis a ieas d’an daoulin evit pidi eur pennad. Goudeze e scrifas eur ger bennag var eun tam paper hag hen lezas var an daol. Troc’ha a reas he bleo hir ha caer hag ho destumas var an daol e kichen ar paper. Neuze pa gave dezhi oa cousket c’huec he breur, ez eas d’he gampr hag e kemeras he zillad. Teleur a reas eur zell varnezan en eur lavaret a galon kenavezo dezan. An den iaouanc a voa ken torret gant ar skuisder en devoa bet en derveziou araog, ma c’hallas he c’hoar ober he zro ep he zihuna. Deut d’he c’hampr, e lakeas an dillad soudart-ze, ha pa voa en em visket, oc’h ober eur zell er mellezour, e devoue evel aoun, ken henvel en em gave oc’h he breur. Mont a reas goudeze d’ar marchossi eleac’h ma cavas prest marc’h ar C’hont, ervez an urs roet d’ar mevel, hag ez eas en hent ep gouzout dare da zen.\nAbenn ma teujot antronoz da gerc’hat an dudchentil evit ho c’has d’ar maro, edo an demezel en ho zouez eleac’h he breur. Mont a reas d’an dachen en eur bidi, he daoulagad izel, rag bez’ez oa unan eus ar guerc’hezet-ze pere, hervez Sant Ambroas, n’o dens ket aoun rag ar maro, mes o deus aoun rag eur zell. Ar gommunion e doa recevet an derc’hent a roe ners dezhi. Ne devoa aoun nemet rag eun dra, na vije dihunet he breur ha na deuje da viret outhi da vervel en he leac’h. Digouezet var an dachen, Escop Dol, pehini a voa etouez ar brizonerien, a roas an absolven diveza, hag an demezel a voue unan eus ar re genta discaret gant ar boulji.\nPemp heur anter oa pa zihunas ar C’hont. Spontet e tilam eus he vele, mes ne gave ket he zillad. Caout a reas eun habit all, hag he guiscas buan. Neuze e tigor an nor hag e caf ar mevel daoulinet var an treuzou.\n— Pet heur eo ?\n— Re zivezat eo, Aotrou Cont.\n— Re zivezat ! malheurus, gouzout a rez petra gollan-me ?\n— Ho puez, va mestr ker, a dliac’h da goll du-ze.\n— Va henor ! kerc’h buan va marc’h araog ma teui va mam ha va c’hoar. Compren a ellez em oa choant d’ho guelet ; mes va ger am eus roet…\nKementse a voue lavaret a vouez izel, mes gouscoude an Itron a glevas hag a ziredas.\n— Itron, eme Alan, dalc’hit-hen, pe ez a da vont d’ar maro!\n— Va map, eme ar vam gez, en eur lamet gantha a dro vriat, ne di ket d’ar maro !… Mar marvez, me varvo ive.\nEtre daou Alan a voa eat da gampr an demezel evit he gelver da zont da zicour he mam da zelc’her he breur. Mes caer en doa skei, den ne responte. Mont a reas er gampr, ha ne gavas den enhi. Ar guele n’oa bet den enha en noz-ze. Dont a reas en eur grial.\n— An demezel ne ma ket aze ! Ne ket bet en he guele :\nBuan ez ejont oll da gampr an demezel, hag an Itron Turgis a velas da genta ar bleo hag an tam paper. Cregi a reas er paper, hag e taolas eun taol lagad varnezhan, mes coeza a reas eus he za, hag ar map eo hel lennas. Setu ama petra voa var ar paper-ze :\n« Va breur ker, ne varvi ket, ha savetet e vezo da henor. Chom beo, ha consol hor mam ; mir outhi da vouela re din ; hag hen a so dous din mervel evidhout ! Na me so eurus hirio da veza ken henvel ouzit ! Kenavezo, va mam ger ; kenavezo, va breur muia caret ; kenavezo, va c’hoar Adel ; en em velet a raimp adarre etre divrec’h an Aotrou Doue ! » « Mari. »\n— Hag e lessen va c’hoar da vont d’ar maro ! eme ar C’hont. Hag en em ziframas eus a zaouarn he vam, hag hen en eul lam d’an traon gant an deleziou. He vam hag ar re all a ieas var he lerc’h. E dor an ti e tigouezas ar merour gantha. Hema a jomas sebezet oll hag a ieas var adren o velet ar C’hont iaouanc.\n— Petra, c’hui, Aotrou ! C’hui a zo aze ? Ha piou ma eus-me ta guelet bremaic o coeza dindan ar bouliji, ho tillad gantha, hag henvel poch ouzoc’h ?\n— Va c’hoar eo ! maleurus ma zoun ! Va c’hoar eo so maro em leac’h, maro evit va zavetei !\nAr C’hont a goezas semplet, hag he vam, e creiz he anken, e devoue ners calon avoalc’h evit chom en he za ha kemeret sourci eus he map, penher iviziken.\nAr C’hont a voue douget var eur guele en eur gampr cuz. Pa deuaz he anaoudegez dezhan, en devoa eun derzien ar grea. Ne rea nemet alteri, ha crial, o lavaret he lezel da vont ac’hano ; her galvet da vont d’ar maro ; e voa dlet, e voa red dezhan mont d’ar maro.\nAr memez dervez, da noz, Adel, an nizez, guisket evel eur plac’h divar ar meaz, a ieas, Alan, ar merour hag hi, da glasc corf he c’hiniterv. Goude beza clasket pell amzer etouez ar c’horfou maro, he c’hafchont. Delc’her a rea etre daouarn eur chapelet e doa bet guechall digant he breur ; Adel a zerras dezhi he daoulagad, hag a zestumas he c’horf gant ar brassa respet. Neuze Alan hag ar merour he dougas d’ar maner. Laket e voue er chapel, e troad an aoter, hag eno, epad pell amzer, e teujot da bidi evithi.\nAdtapet diwar « https://br.wikisource.org/w/index.php?title=Ar_breur_hag_ar_c’hoar_(Kenteliou_hag_istoriou_a_skuer_vad)&oldid=162419 »\nKemmoù diwezhañ degaset d'ar bajenn-mañ d'an 16 Mae 2020, da 08:32.


Eil lizer d’an Tesalonisianed - Le Diocèse de Quimper et Léon\nAccueil - Testamant Nevez - Eil lizer d’an Tesalonisianed\nEil lizer d’an Tesalonisianed :\nPaol a lavar adarre meuleudi da gristenien Tesalonig, peogwir o-deus dalhet mad e-kreiz an heskinèrèz; digollet e vezint da zevez ar varnedigez. Araog an devez-se e vo gwall drubuillou evid ar gristenien, med ne oar den pe vare e tegouezo. Neuze ’ta, e-leh gortoz an devez-se, heb ober netra, eo red da beb hini labourad evid gounid e voued.\nI. 1 Paol, Silvan ha Timote da iliz Tesalonika a zo e Doue an Tad hag en Aotrou Jezuz Krist, 2 deoh gras ha peoh a-berz Doue an Tad ha Jezuz Krist on Aotrou. 3 Red eo deom lavared heb ehan, bennoz da Zoue evidoh, breudeur ; hag eun dra just eo, rag kreski a ra kalz ho feiz, hag ho karantez an eil evid egile a gresk e peb hini ahanoh. 4 Setu perag, ni, e ilizou Doue, a zo lorh ennom ganeoh ablamour ma chomit fidel d’ho feiz e-kreiz an heskinadennou ha trubuillou ho-peus da houzañv. 5 Diskouez a reont eo just barnedigez Doue ; evid beza din euz Rouantelez Doue, ho-peus da houzañv evitañ, 6 rag just eo e rofe Doue trubuill d’ar re a drubuill ahanoh. 7 Hag e rofe deoh-hwi hag a zo trubuillet an diskuiz ganeom da zeiz diskuliadur Jezuz an Aotrou a zeuio euz an neñv gand êlez e halloud, 8 e-kreiz eur flamm-tan evid kastiza ar re na anavezont ket Doue hag ar re na zentont ket ouz aviel an Aotrou.\n9 Beza kollet da viken, pell diouz dremm an Aotrou ha diouz sked e halloud, a vo o hastiz, 10 pa zeuio en deiz-se da reseo gloar diwar goust e zent hag estlamm diwar goust ar re oll o-dezo kredet ; hogen, c’hwi ho-peus kredet en on testeni deom-ni. 11 Setu perag e pedom heb ehan evidoh, evid ma vezoh kavet din gand Doue euz e halvidigez a zo bet ho lod euz e berz, ha ma roio deoh dre e halloud ar hras da gas da benn ar vad c’hoanteet ganeoh, ha renta oberiant ho feiz. 12 Evel-se e vo enoret ennoh ano Jezuz Krist, on Aotrou, ha c’hwi ennañ hervez gras on Doue hag an Aotrou Jezuz Krist.\nPetra a vo araog distro or Zalver\nII. 1 Goulenn a reom an dra-mañ diganeoh, breudeur, diwarbenn distro or Zalver hag on unaniez gantañ : 2 na dit ket da goll ho penn re vuan na da veza enkrezet ablamour d’eun diskuliadur a brofed, pe d’eur gomz, pe d’eul lizer a vefe lakeet war or hont deom hag a rofe da gredi e vefe degouezet deiz an Aotrou. 3 Arabad eo da zen dond d’ho touella e doare ebed ; da genta eo red e vefe nahet ar feiz hag e teufe d’en em ziskouez an den peher mab ar gollidigez. 4 An hini en em zav a-eneb kement tra a anver Doue, pe a vez adoret, beteg mond da azeza eñ, e-unan, e templ Doue ha da ziskleria ez eo Doue.\n5 Ha n’ho-peus ket a zoñj e lavaren deoh kement-se pa edon c’hoaz ganeoh ? 6 Ha bremañ c’hoaz, c’hwi a oar petra ’zalh warnañ evid ma ne vo diskouezet nemed d’e boent. 7 Rag mister ar fallagriez a zo dija gand e labour o hortoz ma vefe eet kuit an hini a harz outañ bremañ. 8 Neuze eh en em ziskouezo ar Fallagr ; gand Jezuz an Aotrou e vo distrujet, dre eur c’houezadenn euz e henou ha sked e zistro a gaso anezañ da netra. 9 Evid ar pez a zell ouz donedigez ar Fallagr a-vad merket gand oberiantiz Satan, en em ziskouez a raio dre oberou gallouduz a beb seurt, miraklou, fals-burzudou, 10 ha dre douellèrèz fallagr a beb seurt evid ar re a ya da goll, en-abeg ma n’o-deus ket digoret o halon d’ar wirionez, he dije o zaveteet. 11 Setu perag Doue a gas dezo eur spered touelluz, 12 evid ma vo barnet ar re oll n’o-deus ket kredet er wirionez med o-deus kavet o flijadur en droug.\n13 Ni a-vad a dle renta dalhmad bennoz da Zoue evidoh, breudeur ken karet gand an Aotrou, rag Doue e-neus ho tibabet azaleg ar penn-kenta evid ho savetei dre ar Spered a ro santelez ha dre ar feiz er wirionez ; 14 evid kement-se e-neus ho tibabet dre an Aviel da ober deoh gounid gloar an Aotrou Jezuz Krist. 15 Evel-se eta breudeur, dalhit mad, mirit stard ar gelennadurez on-eus desket deoh dre gomz, pe dre lizer. 16 Ra zeuio an Aotrou Jezuz Krist e-unan ha Doue on Tad, e-neus or haret ha roet deom gras eur frealzidigez peurbaduz, 17 dre ar hras, da frealzi ho kalonou ha d’ho startaad e kement a lavarit hag a rit evid ar mad.\nAliou da bedi ha da labourad\nIII. 1 A-hent-all, breudeur, pedit evidom, m’en em strewo komz or Zalver, ha ma vo enoret evel du-ze 2 hag evid ma vezim diframmet diouz an dud fall ha fallagr, rag n’o-deus ket ar feiz. 3 Feal a-avad eo an Aotrou, ho startaad a ray hag ho tiwall diouz ar Fallagr. 4 Evidoh-hwi e kredom stard en Aotrou e rit hag e kendalhit da ober ar pez a gemennom deoh. 5 Plijet gand an aotrou ren ho kalonou e karantez Doue hag e pasiañted ar Hrist.\n6 Kemenn a reom deoh en ano an Aotrou Jezuz Krist tehed pell diouz kement breur a vev eur vuez dilabour ha kontrol d’ar gelennadurez o-deus resevet diganeom. 7 C’hwi hoh-unan a oar penaoz ho-peus da gemer skouer diwarnom, rag n’om ket chomet dilabour en ho touez, 8 n’on-eus goulennet digand den rei deom evid netra ar bara on-neus debret, med er boan, er skuizder noz-deiz, on-eus labouret evid mired da zamma hini ebed ahanoh. 9 N’eo ket a-vad n’or-boa ket a wir a gement-se, med felloud a ree deom beza on-unan eur skouer deoh da heulia. 10 Rag pa edom en ho touez e tiskleriem deoh : ma ’z eus unan bennag ha na fell ket dezañ labourad, arabad eo dezañ debri kennebeur. 11 Ha koulskoude e klevom lavared ez euz en ho-touez tud dilabour ha ne reont netra, prederiet ma ’z int gand traouachou, 12 o fedi a reom hag o alia stard, en ano an Aotrou Jezuz Krist, da labourad e peoh evid debri eur bara gounezet ganto o-unan.\n13 Evidoh-hwi breudeur, na skuizit ket oh ober ar mad, 14 ha ma teu unan bennag da zisenti ouz an urz roet dezañ dre al lizer-mañ, na zarempredit ket anezañ. 15 Arabad eo koulskoude e vefe eun enebour evidoh, med reprenit anezañ evel eur breur. 16 Ra zeuio Aotrou ar peoh e-unan da rei deoh ar peoh e peb amzer hag e peb doare.\nRa vo an Aotrou ganeoh oll. 17 Ar zalud am-eus skrivet gand va dorn va-unan ; me Paol, sin a a ran evel-se va oll liziri. Setu aze va skritur.\n18 Ra vo gras an Aotrou Jezuz Krist ganeoh oll.\nKenta lizer d’an Tesalonisianed Kenta lizer da Dimote


Ar pare d’ar re vouzar - Wikimammenn\n◄ Al laer a zo laer Nebeud a dra ! ►\nAR PARE D’AR RE VOUZAR !\nTri bloaz a oa bet, d’an Nedelek, abaoe ma oa deut bouzar Noun al Ludueg, boutaouer-koad e Sant-They. Ya, tri bloavez dioc’htu-dioc’htu, ha bouzar me ’lavar d’eoc’h, bouzar dioc’h an daou du. Ha c’hoaz, hep d’ezan gouzout doare penaos : nijet e oa ar c’hlevout diouz e ziouskouarn hep lavaret da belec’h ez ee na netra, e-giz ma nij al labous diouz e gaoued pa gav au nor digor, pe c’hoaz evel ma tec’h al laer, eün dirazan, pa vez bet oc’h ober e dro en eun tiegez bennak. Bouzar, hep doueti penaos na perak, ma n’eo ket eun druez, Aotrou Doue ! Red eo lavaret, emichans : eur barrad avel fall en doa kavet e du da vont en e ziouskouarn, ha ne c’helle ken dont a-benn da gaout an hent da zont er-meaz diouto ; hag e chome, al loen fall anezan, da c’hoari trei-distrei, da gantreal e-barz penn Noun al Ludueg, e-giz eul logodenn o firbouchat a-raok mervel en eun trap-logod.\nKoulskoude an droug n’oa ket bet ken gwaz adalek an deiz kenta, nann ! Met petra ’verne kement-se, pegwir en em astenne ar c’hlenved a vloaz da vloaz, siouaz d’ar paour kêz Noun al Ludueg. Rak en em astenn a ree, ha Soaz Gamm a ouie mad ez ee diouskouarn he gwaz war izelaat.\nEr bloaz kenta, Noun a gleve c’hoaz trouz gant ar peziou dek gwennek a leze Soaz da goueza a-drenv e gein ; e-pad an eil bloavez, ne gleve mui nemet trouz ar peziou eiz real ; hag abaoe dibenn an trede bloavez, pegen alïes bennak ma leze Soaz he fez ugent real da goueza a-drenv e gein, Noun ne ree van ebet.\nMarteze en dije klevet trouz ar peziou aour, met tiegez boutaouer-koad Sant-They ne anaveze ket ar boutoniou melen-ze, hep toull na gar ; a-boan ma oa deut o brud beteg eno.\nPetra d’ober ? Netra ! Ha setu great e zonj gant Noun :\n— Arabad d’in klemm, emezan d’e hini-gamm ; an den a chom den, evit d’ezan beza bouzar, n’eo ket gwir ? Hag a vefen gwelloc’h evit en em jala, me ? An Aotrou Doue, me ’oar mat, en deus skrivet war e leor bras, e-lec’h ma ’z eus meneg ac’hanon-me : « Noun al Ludueg, gwaz Soaz Gamm, boutaouer-koad e Sant-They, a chomo bouzar betek… klevout! »\nEur zulvez, dioc’h an abardaez, war-dro mare Gouel-Yann, en eur dana e gorn-butun dre e liorz, Noun al Ludueg a welas e oa ruz ar c’herez e blenchenn ar gwez. En eur zellet outo, an dour o tont en e c’henou gleb, Noun a chomas eur pennadig da zonjal.\n— Nag int a zo flour ha ruz, va c’herez ! E-giz muzellou gwerc’hezed o c’hoarzin da baotred yaouank. N’o c’hlevan ket, met kaout a ra d’in e lavaront : « Ne boki ket d’eomp ! Nann, ne ri ket ! Re goz out ! » — Re goz oun, eme Noun ; tanfoeltr ! gwelet a rimp !\nHag hen tenna boutou, tok ha chupenn, hag o pignat da gaout ar c’herez. E penn eur brankig kamm e welas eun toullad e-giz o c’hoarzin goap ; ha Noun d’ezo ! Paour kêz ! Emichans e droad a risklas, e zaouarn ne oant ket krog mat a-walc’h, ha… pouloudoufez ! setu Noun al Ludueg o vont war e benn d’an traon, dre douez an deliou.\n— Aotrou Sant They benniget ! emezan en e zonj ; ema great evidon !\nSoaz Gamm hag eun amezeg a glevas trouz al lamm ; kaout a rejont Noun astennet dindan ar wezenn hag, unan krog er penn, egile en divesker, e kasjont anezan d’e wele.\nKoulskoude al Ludueg n’edo ket maro, met eun tammig badaouet, mezevennet ; dislonka a ree zoken bras e zaoulagad en e benn, en eur c’houlenn penaos ne oa ket en em lazet.\n— En em jalez ket, Nounig, a responte Soaz Gamm ; eun taol netra eo heman, te ’welo ! Ne varvi ket kentoc’h, te ’welo ! Me a ya da lakaat ac’hanout da c’houezi.\nEvit Soaz Gamm ne oa nemet al louzou-ze mat ouz pep klenved. Klevit kentoc’h : pa oa bet Herri ar Marichaï gant ar remm pe droug-sant-Urlou en e zargreiz, Soaz he doa gwelleat anezan en eur ober d’ezan c’houezi. — Eun niz d’ezi, an dreuz warnan gant an derzienn pep tri-pevar devez, en doa ranket choucha ha chom war e wele ; ma ! Soaz a deuas a-benn da derri an derzienn warnan, atao en eur ober d’ezan c’houezi. — Ha me ’oar, me, ped all a voe gwelleat c’hoaz ganti en doare-ze ! Beteg an aotrou person, pa dorras e c’har ; Soaz a reas d’e c’har parea, atao en eur ober d’ezan c’houezi !\nSetu ’ta ma oa klenket Noun, penn hag all, etre diou c’holc’hedad pell, ken ne weled ken anezan na fri, na skouarn, na blevenn.\nEun heur pe ziou e chomas moredet, ha, pa zivorfllas, eur c’houezenn warnan ken ma zave ar moged dioutan, oh ! burzud ! Noun al Ludueg, boutaouer-koad e Sant-They, a gleve kouls pe welloc’h eget biskoaz !\n— Aotrou sant They benniget, emezan, eat eo ar bouzar diouzin !\n— Da zorc’hennou da vihana n’int ket eat kuit ! eme Soaz Gamm, diskredik an tamm anezi..\nMet gwir edo, hag an hini goz a rankas kredi, rak he Noun al Ludueg a gleve trouz o koueza gant ar peziou ugent real, eiz real, dek gwenneg, ha daou liard toull zoken, — rak d’an amzer-ze e oa c’hoaz peziou, e-lec’h hor paperiou a-vreman.\nHopal a ree gwasoc’h eget eun diskiant :\n— Gwelleat oun, Aotrou sant They, gwelleat oun ! Emaoun pare, ha va gwezenn kerez eo he deus great ar burzud !\n— A gav d’it ? eme Soaz Gamm.\n— Ya, ya, va gwezenn kerez, ha piou ken nemeti, mar plij ? Pebez louzaouer am eus aze !… Ah ! va diouskouarn, siouaz d’eoc’h ! pell zo e vijec’h bet pareet, m’am bije gouezet e oa a-walc’h kaout eul lamm diouz va gwezenn kerez !\nAr vrud, ar wreg divalo-ze, kant genou d’ezi, a skignas buan ar c’helou tro-var-dro, hag hep dale eun engroez a dud a ziredas betek Sant-They da welet gwezenn-kerez ar boutaouer. Doareou ar burzud a oa zoken moulet war ar c’hazetennou, ha lod a lavar e tennas ar mestr-skol poltred ar wezenn : me n’ouzoun ket, me ! Ar pez a ouzoun evit gwir eo e oa dre ar vro neuze eur Saoz droch bennak hag a ginnigas mil lur eus ar wezenn. Noun a felle d’ezan kaout pemp kant skoed, met ar Saoz ne fellas ket d’ezan o rei : ne oa ket c’hoaz droch a-walc’h !\nNeuze eur zonj dispar a zidenvas e spered Noun al Ludueg :\n— Soaz, emezan d’e hini-gamm, hor gwezenn-kerez a dalv eur binvidigez. Sonj nag a dud bouzar a zo aman dre ar vro. Ma ! Evit parea n’o deus nemet koueza eveldon-me diwar hor gwezenn-kerez. Te ’welo, dastum a rimp leve, ha, pa na rofe pep bouzar d’eomp nemet pevar real, ne gousto ket c’hoaz re ger d’ezan parea.\nD’ar zul war-lerc’h, Soaz Gamm a roas pemp gwenneg da Ber ar C’hloc’her evit embann diwar ar Groaz, goude an oferennou, « e c’helle ar re vouzar, gant ma paefent pevar real, mont da barea diwar gwezenn-kerez Noun al Ludueg, boutaouer-koad e Sant-They ».\nHa goude ar gousperou, meur a hini a oa digouezet da glask ar pare digant ar wezenn burzudus. Bez’ e oa eno Yann Dreboul, unan teo ha kofek etre bras ha bihan : e-giz kanolier war vor en doa great e amzer-servij, ha trouz-kurun an tennou kanol o krozal en doa e vouzaret krak. Hag abaoe e oa deut da zerc’hel hostaliri an Tri-Lounk, tost d’an Ankou. Hen ivez en dije karet gwellaat, rak an hanter eus an amzer ne gleve ket petra ’felle d’e everien kaout.\n— Ac’hanta ! Yann Dreboul, a c’houlennas Noun digantan diou pe deir gwech, pignat a rez war ar wezenn ?\n— Re a boan am befe, rak re a bouez a zo ennon ; arabad d’eoc’h koulskoude kredi em befe aon da goueza en traon ; nann ! met a-raok klask netra, red eo d’in moanaat eun tammig ; ha goude-ze ni a welo.\nUnan bouzar all oa e hano Tin ar C'hozdanvad, ginidik eus ar C’hap-Sizun, du-hont pell.\n— Me ’zo o vont da bignat, emezan da Nounig ; met easoc’h e vefe d’in tenna va zaol, ma vije ledet eun dra bennak dindan ar wezenn evit souplât va lamm.\nSoaz Gamm a redas da gerc’hat ar c’holc’hedad-pell a-ziwar he gwele ; ha Tin ar C'hozdanvad el laez gant ar wezenn, hag uhel c’hoaz ; met kerez a gave dre ma pigne, hag e tebras, hag e lonkas kement, ken, pa oa leun e gof, ne zonjas mui, hen, en e ziouskouarn, nag en e bare hag, e-lec’h ober eul lamm en traon, e tiskennas war e bouezig. — Da vihana pevar real a baeas e gofad kerez : setu ar boutaouer n’en doa ket a goll dioutan.\nEun trede perc’henn da ziouskouarn vouzar a zigouezas : hennez a oa Filip ar Stroalleg, diouz kostez Kerblevek e Pouldregad, laer dre vicher, rak eur c’hemener brocher-laou edo ; hag eun amziod kaer a oa dioutan, daoust d’ezan da veza kemener. N’ouzoun ket mat a-walc’h pe oad a c’helle kaout ; etre ugent ha pevar-ugent koulskoude a gav d’in edo. Ahendall, divesker hir-hir en doa, met ken treut ha ker moan hag eur spanell-krampoez.\nKer skanv hag eur gwiber pe eur c’haz-koad e pignas gant ar wezenn-kerez, goude beza roet e bevar real. E oa o vont da lammet en traon, pa c’houlennas Noun digantan :\n— Ha lakeat e vo ar c’holc’hed dindan ?\n— Petra ? eme egile, pounner-glevout.\n— Lakeat e vo ar c’holc’hedad-pell dindanout ?\n— Hag hi a oa dindanout-te ?\n— N’edo ket,\n— Ma ! kerzit holl diouz va hent !\nDiou pe deir gwech e serras e zaoulagad ; krafignat a reas e benn diouz an daou du ; hag e tiskrogas e zaouarn diouz ar brank kamm, hag e kemeras an hent da zont en traon dre douez an deliou, buanoc’h eget m’edo pignet. War e benn e kouezas, dres, el lec’h m’edo kouezet Noun al Ludueg.\n— Ac’hanta ! Filip, penaos emaout ganti ? Ac’hanta ! Stroalleg, klevout a rez ? a hopas Noun warnan.\n— E-giz kent ! emezan, en eur zevel divac’hagn.\n— Dont a raio ar pare, eme Soaz, met red e vo d’eoc’h mont d’ho kwele ha c’houezi e-tailh, kenta ma tigouezoc’h er gear.\nAntronoz boutaouer-koad Sant-They hag e voutaouerez a yeas da varc’had Douarnenez da werza yer ha viou. Edont o-daou er c’hoc’hu, pa zigouezas gwreg Filip ar Stroalleg da ober reuz d’ezo.\n— N’ho peus ket mez ? eme houma. Petra ’c’hoari ganeoc’h, chalopenned ? Klask lakaat an dud da derri o izili ! Pe fur pe zod oc’h ?… Hag ober paea c’hoaz !… Da vihana ma vije bet evit netra !… Neuze c’hoaz, c’hoaz !… Ha va Filip en deus bet an derzienn evit an noz ; ha, siouaz ! ma teu da chom ganin pell war e wele, piou a vago ar Filiped bihan, n’eo ket c’houi eo ?\nKant tra all a lavaras c’hoaz. Nounig al Ludueg ne zizerre ket e rann.\n— Petra ’fell d’eoc’h ? eme Soaz Gamm. Va Ludueg, plac’h paour, en eur goueza, en doa lezet e zroug bouzar dindan hor gwezenn-kerez ; hag ho Stroalleg d’eoc’h-c’houi en deus sammet droug va gwaz war e hini. Setu aze ar stal !!!!\nPa deuas da Zant-They, Noun al Ludueg, en desped da Zoaz Gamm hag a gare kalz ar c’herez, a droc’has e wezenn vrudet, hag a reas bouteier-koad ganti, pegwir ne felle ken d’ezi rei ar pare d’ar re vouzar !\nAdtapet diwar « https://br.wikisource.org/w/index.php?title=Ar_pare_d’ar_re_vouzar&oldid=68740 »\nDernière modification le 14 Mae 2015, à 12:24\nKemmoù diwezhañ degaset d'ar bajenn-mañ d'an 14 Mae 2015, da 12:24.


Jeruzalem Yad Vashem en hebraeg\nMaen-koun Yad Vashem (hebraeg : יָד וַשֵׁם ) eo al lec'h eñvor ofisiel da c'houzañverien ar Shoah pe Holokost krouet er bloavezh 1953 gant al lezenn Yad Vashem votet gant ar Knesset, ar parlamant Israelat.\nE kêr Jeruzalem emañ, war tu kornôg Menez Herzl.\nEno ez eus ul listenn anvet Ar Re Reizh dre vroadoù (hebraeg : חסידי אומות העולם , khassidey umot ha-olam, "Ar Re Reizh en holl vroadoù ar bed") . Tro 20.000 den a zo enoret, bev pe aet da Anaon, evel reizh dre vroadoù.\nYad Vashem (fr)\n[https://www.yadvashem-france.org/ Kuzul gall Yad Vashem (fr)\nAdtapet diwar « https://br.wikipedia.org/w/index.php?title=Yad_Vashem&oldid=1875251 »\nKemmoù diwezhañ degaset d'ar bajenn-mañ d'an 15 Mae 2020, da 13:02.


Thais (hetaira) - Wikipedia\nUr pennad Tais zo ivez.\nAlessandro e Taide (Alesant ha Thais) gant Lodovico Carracci.\nThais (Θαΐς, e gregach) a oa un hetaira en Aten, er IVe kantved kt JK, ha serc'h da Alesant Veur. Ur vaouez kenedek e oa ken e vame an holl wazed outi. Orgediñ outi a reas ar barzh Menandros, ma roas hec'h anv d'ur pezh savet gantañ.\nPa voe kemeret kêr gant Alesant Veur e voe skrapet ar vaouez gantañ, ma troas ar brezelour pitilh ganti. Kas a reas anezhi gantañ betek Persia.\n1 Tan-gwall Persepolis\n2 Rouanez Egipt\nTan-gwall Persepolis[kemmañ | kemmañ ar vammenn]\nHervez ar vojenn eo-hi a lakaas ar flammerenn en e zorn, goude un nozvezh orged, pa voe c'hwezhet an tan e kêr Persepolis er bloavezh 330 kent JK, e-kerzh un nozvezh lonkañ.\nKomz a reas dirak an holl evit lakaat Alesant da lakaat an tan e-unan. Hervez Kleitarc'hos ne oa nemet ur pennad froudenn. Hervez Ploutarc'hos ha Diodoros Sikilia e oa graet da gas an dorzh da dud Persia o devoa devet templ Athena en Akropolis Aten e 480, da lavarout eo 150 vloaz a-raok (e lec'h an templ e voe savet ar Partenon).\nRouanez Egipt[kemmañ | kemmañ ar vammenn]\nPa varvas ar brezelour meur e timezas d'ar jeneral hellazat Ptolemaios, deuet da vout ar faraon Ptolemaios Iañ Sôter (Πτολεμαῖος Σωτήρ, Ptolemaĩos Sōtḗr) hag e c'hanas tri bugel, daou vab hag ur verc'h hag a zimezas da roue Kiprenez, Eunostos.\nThais, skeudenn gant Gustave Doré en embannadur saoznek oberenn Dante Alighieri.\nMeneget eo hec'h anv :\ner gomedienn latin Eunuchus, gant Terentius, ma'z eo anv ur c'hast. Diouzh e lenn, n'eus darempred ebet gant an hetaira Thais. Koulskoude eo savet ar pezh diwar un oberenn all, savet gant Menandros, hag eñ serc'h dezhi.\ner pezh saoznek Doctor Faustus gant Christopher Marlowe, e genoù Faustus, war un dro gant hini he serc'h Alesant;\nUn dudenn a-bouez eo e romantoù istorel saoznek Mary Renault diwar-benn Alesant Veur, Fire from Heaven ha The Persian Boy, hag en he buhezskrid The Nature of Alexander.\nТаис Афинская (Thais eus Aten) ur romant istorel rusek gant Ivan Efremov e 1972, diwar-benn an hetaira.\nDanevell diwar-benn tan-gwall Persepolis gant Cleitarchus\nDiodoros ha Ploutarc'hos db an tan-gwall\nAdtapet diwar « https://br.wikipedia.org/w/index.php?title=Thais_(hetaira)&oldid=1825424 »